Sebatian Karbon: Definisi, Jenis dan Kepentingan

Apakah itu sebatian karbon? Artikel ini akan membincangkan definisi, jenis dan kepentingan sebatian karbon dalam kehidupan seharian.

Sebatian karbon diertikan sebagai bahan atau sebatian yang mengandungi atom karbon yang membentuk ikatan dengan unsur dan atom yang lain. Di dalam dunia ini, selain daripada hidrogen, sebatian karbon adalah antara unsur yang terbanyak yang boleh ditemui yang mana kebanyakan daripada molekul tersebut terbahagi kepada dua jenis sebatian karbon, sebatian karbon organik dan sebatian karbon tidak organik.

Sebatian karbon terdiri daripada dua jenis iaitu:

Sebatian karbon organik dan Sebatian karbon tidak organik.

Apa yang membezakan kedua-duanya adalah sumber daripada mana ia dihasilkan. Organik itu sendiri membawa maksud dihasilkan melalui hidupan, maka sebatian karbon organik di sini bererti, sebatian yang mengandungi gabungan unsur karbon dengan unsur-unsur yang lain yang dihasilkan melalui organisma hidup.

Hidrogen, sulfur, oksigen, karbon, hidrogen, fosforus dan banyak lagi unsur lain adalah antara unsur-unsur yang wujud dan termasuk di bawah kategori sebatian karbon organik. Salah satu cara untuk mengenali sebatian karbon organik adalah dengan cara pembakaran kerana sebatian ini akan membebaskan karbon dioksida apabila dibakar.

Dari segi keterlarutan, sebatian jenis ini boleh melarut di dalam pelarut organik seperti larutan alkohol. Bahan api fosil adalah contoh yang paling mudah bagi menggambarkan sebatian karbon organik.

Sebatian Karbon Tidak Organik

Sebatian karbon tidak organik adalah sebaliknya pula, yang mana ia adalah sebatian yang mempunyai gabungan unsur karbon dengan unsur yang lain yang tidak dihasilkan melalui organisma yang hidup. Sebatian karbon jenis ini kebiasaannya dihasilkan melalui garam mineral daripada bumi dan boleh dipecahkan lagi kepada dua kategori, iaitu sebatian karbon logam dan sebatian karbon bukan logam.

Berbeza dengan sebatian karbon tidak organik, bahan daripada unsur ini apabila dibakar tidak menghasilkan karbon dioksida kecuali bahan yang mengandungi sebatian karbonat. Bercerita tentang keterlarutan sebatian karbon tidak organic ini, ia boleh melarut di dalam sebatian tidak organik seperti air. Antara contoh bagi sebatian karbon tidak organik ialah air kapur (lime water), karbon monoksida (CO), karbon dioksida (CO2), dan natrium karbonat (Na2CO3).

Jenis ikatan kimia yang dilakukan oleh karbon.

Ikatan kimia yang paling banyak dibentuk oleh karbon dengan atom yang lain ialah ikatan kovalen. Ikatan kovalen tidak polar (non-polarcovalent bond) akan dibentuk oleh atom karbon apabila ia membentuk ikatan dengan atom karbon yang lain, manakala ikatan kovalen polar (polar covalent) akan dibentuk jika melakukan ikatan dengan unsur bukan logam dan metaloid (metalloid). Dalam beberapa keadaan, karbon turut membentuk ikatan ion yang boleh dilihat melalui sebatian kalsium karbida (CaC2).

Karbon merupakan unsur tetravalent (tetravalent), dengan nombor pengoksidaannya adalah +4 atau -4. Walaubagaimanapun, karbon turut mempunyai nombor pengoksidaan yang lain termasuk +3, +2, +1, 0, -1, -2, dan -3. Karbon dikenali sebagai atom yang boleh membentuk enam ikatan (heksametilbenzina).

Sebatian karbon mempunyai beberapa ciri-ciri yang sama, antaranya ialah:

Kebanyakan sebatian karbon mempunyai kereaktifan yang rendah pada keadaan suhu normal tetapi berkemungkinan untuk menjadi sangat reaktif apabila berada dalam suhu yang tinggi. Sebagai contoh, selulosa yang berada di dalam kayu stabil ketika berada di suhu bilik tetapi terbakar apabila dipanaskan.Sebatian karbon organik adalah bahan yang boleh terbakar dan boleh digunakan sebagai bahan api. Contohnya, bahan berasaskan tumbuhan, gas asli, minyak, arang batu, dan tar. Apabila bahan-bahan tersebut dibakar, ia akan membebaskan bahan yang mengandungi karbon.Kebanyakan sebatian karbon adalah jenis tidak polar dan menunjukkan keterlarutan yang rendah di dalam air. Disebabkan oleh hal itu, air tidak boleh digunakan untuk mencuci minyak dan gris.Sebatian yang terdiri daripada karbon dan nitrogen kebiasaanya boleh dijadikan bahan letupan yang baik. Ikatan di antara kedua atom tersebut mungkin tidak berapa stabil dan berkecenderungan untuk membebaskan tenaga yang cukup besar apabila ikatannya diputuskan.Sebatian yang mengandungi karbon dan nitrogen kebiasaanya mempunyai bau yang tengik dan tidak menyenangkan jika wujud di dalam keadaan cecair, tetapi jika ia berada di dalam keadaan pepejal, ia tidak mempunyai bau. Contohnya seperti nilon yang mempunyai bau yang kuat sebelum ia dipolimerkan.

Sesetengah kelas sebatian mempunyai nama yang menunjukkan komposisi tersendiri seperti:

Karbida (carbides) – karbida adalah sebatian binari yang terbentuk oleh unsur karbon dan unsur-unsur lain dengan keelektronegatifan yang lebih rendah. Contohnya seperti Al4C3, CaC2, SiC, TiC, WC.Karbon halide (halide) – karbon halide terdiri daripada karbon yang membentuk ikatan dengan halogen. Contohnya seperti karbon tetraklorida (carbon tetrachloride) CCl4 dan karbon tetraiodida (CI4).Carboranes – carboranes adalah gugusan molekul yang mengandungi kedua-dua atom karbon dan boron. Sebagai contoh, H2C2B10H10.

Sebagai sumber bahan bakar dan bahan api utama. Arang batu digunakan untuk menjana eletrik, manakala petroleum digunakan sebagai bahan bakar untuk menggerakkan kenderaan daripada motosikal sehingga ke kapal terbang, gas metana pula digunakan dengan sangat meluas sebagai bahan bakar untuk memasak.Sebagai bahan yang versatil untuk membentuk pelbagai jenis logam seperti aloi.Sebagai bahan hiasan. Berlian adalah contoh utama sebatian karbon yang terhasil di bawah tekanan yang sangat tinggi di dalam bumi.

Cikgu Azhar ( 2020). Bab 4 Sebatian Karbon. Sains Tingkatan 5. Helmenstine. A. M (2018). What You Should Know About Carbon Compounds. ThoughtCo.


Siri Homolog: Definisi dan Ciri-cirinya

Apakah itu siri homolog? Artikel ini akan membincangkan berkenaan definisi siri homolog, ciri-cirinya dan bagaimana untuk membezakannya

Apa itu siri homolog?

Siri homolog adalah keluarga kepada hidrokarbon yang mempunyai sifat-sifat kimia dan turut berkongsi formula am yang sama. Rantaian karbon dengan kepanjangan yang berbeza telah diperhatikan di dalam sebatian organik dengan formula am yang sama.

Sebatian organik tersebut yang berbeza-beza dari segi unit berulang tetapi memiliki formula am yang sama akan membentuk siri homolog. Alkana dengan formula am CnH2n+2, alkena dengan formula am CnH2n, dan alkyne dengan formula amnya CnH2n-2 adalah siri homolog yang paling asas di dalam cabang kimia organik.

Ahli siri ini mempunyai kumpulan berfungsi yang samaAhli siri ini mempunyai formula am yang samaAhli siri ini mempunyai sifat kimia yang hampir sama disebabkan oleh kumpulan berfungsi yang samaAhli siri ini mempunyai cara penyediaan yang hampir sama.

Takat didih bagi sebatian di dalam siri homolog ini akan meningkat apabila lebih banyak unit ditambah. Hal ini kerana luas permukaan sebatian meningkat apabila panjang rantaian bagi sebatian itu berlaku. Kumpulan berfungsi ini yang akan menentukan takat didih bagi sesuatu sebatian di dalam siri homolog.

Ahli yang pertama di dalam siri homolog ialah alkana. Alkana mempunyai banyak kegunaan, antaranya ialah:

Metana – digunakan sebagai gas untuk memasak, pemanasanPropana – digunakan di dalam silinder gas untuk BBQOktana – digunakan di dalam petrol untuk kereta

Formula am bagi alkana ialah CnH2n+2. Ia tidak boleh melarut di dalam air. Nama, formula molekul dan formula struktur bagi alkana boleh diperhatikan melalui jadual seperti di bawah:

Ahli yang kedua di dalam siri homolog ialah alkena. Kesemua alkena mengandungi ikatan berganda di antara dua rantaian atom karbon (C=C) yang menjadikan ia lebih reaktif daripada alkana. Formula am bagi alkena ialah CnH2n. Alkena ialah unsur kimia yang tidak tepu kerana mempunyai ikatan berganda manakala alkana pula ialah unsur kimia yang tepu kerana mempunyai hanya satu ikatan di dalam rantaian hidrokarbon.

Sebatian hidrokarbon yang tidak tepu akan menyahwarnakan air bromin dengan cepat, berbeza dengan alkana yang lebih perlahan. Alkena boleh digunakan senagai bahan bakar, pelarut, dan juga bahan pemula untuk produk yang digunakan dalam sehari-hari seperti plastik dan alkohol.

Nama, formula kimia dan formula molekul bagi alkena boleh dilihat di dalam jadual di bawah;

Ahli ketiga dalam siri homolog ialah sikloalkana. Nama-nama bagi silkoalkana berakhir dengan -ana dan bermula dengan perkataan ‘siklo’. Formula am bagi sikloalkana ialah CnH2n.

Walaupun sikloalkana mempunyai formula am yang sama dengan alkena, sikloalkana adalah sebatian yang tepu dan mengandungi hanya ikatan tunggal. Ini bermaksud, ia tidak merubah warna larutan bromin dengan mudah. Sikloakana adalah isomer kepada alkena. Kebanyakan sikloalkena digunakan di dalam minyak motor, gas asli, kerosin, desel, dan minyak-minyak berat yang lain. Nama, formula kimia, dan formula struktur bagi sikloalkana boleh dilihat seperti di dalam jadual berikut;

Pembakaran ahli di dalam siri homolog

Semua hidrokarbon termaksuklah alkana, alkena dan sikloalkana boleh melalui tindak balas pembakaran dengan oksigen dan menghasilkan dua produk yang sama. Apabila bahan bakar hidrokarbon  bertindak balas dengan oksigen yang ada di dalam udara, ia akan terbakar.

Semua hidrokarbon hanya mempunyai unsur karbon dan hidrogen, maka apabila pembakaran dilakukan, produk yang terhasil daripada proses tersebut adalah terdiri daripada unsur yang sama sahaja. Maka, selagi ada oksigen hadir untuk melengkapkan pembakaran, dua produk akhir yang akan terhasil daripada tindak balas itu ialah karbon dioksida dan air. Tindak balas pembakaran hidrokarbon boleh dilihat melalui persamaan perkataan di bawah;

Hidrokarbon + oksigen –> Karbon dioksida + air

Cara untuk membezakan alkana dan alkena.

Terdapat beberapa cara mudah untuk membezakan alkana dan alkena yang sering digunakan di dalam makmal, antaranya dengan menggunakan air bromin. Alkena lebih reaktif daripada alkana dan sikloalkana kerana ia mempunyai ikatan ganda dua.

Ujian menggunakan air bromin boleh digunakan untuk membezakan ahli di dalam siri homolog ini. Warna asal air bromin yang berwarna coklat keperangan akan bertukar menjadi tidak berwarna apabila ia bertindak balas dengan alkena, sebaliknya tidak akan berubah jika ditambahkan ke dalam alkana dan sikloalkana.

MOSG PORTAL (2021). Apa itu Siri Homolog? BBC (2021). Homologous Series. Morgan (2021). Homologous series. SaveMyExams.


Silikon: Definisi, Sifat, Sejarah dan Kegunaan

Apakah itu unsur Silikon? Artikel ini akan membincangkan sifat, sejarah penghasilan Silikon dan kegunaannnya dalam kehidupan seharian kita

Silikon merupakan sejenis unsur kimia yang terletak dalam kumpulan 14 jadual berkala unsur dan mempunyai simbol ‘Si’. Dalam keadaan normal, silikon wujud bentuk pepejal yang keras tetapi rapuh. Ia berwarna kelabu kebiruan dan berkilat. Silikon merupakan suatu unsur kimia bukan logam dan tidak reaktif.

27% daripada kerak Bumi terdiri daripada silikon dan merupakan unsur kedua yang paling banyak. Silikon juga merupakan unsur kimia kelapan paling banyak di alam semesta dan sangat banyak ditemui pada debu-debu kosmik, planetoid dan juga planet-planet lain serta wujud dalam keadaan sebatian iaitu silikon dioksida ataupun silikat. Pada masa kini, silikon merupakan unsur yang sangat penting dalam kehidupan manusia.

Abad ke-21 ini juga dikenali sebagai ‘Zaman Silikon’ kerana impaknya yang sangat signifikan dalam kemajuan teknologi Dunia sehinggakan terdapat tempat yang dikenali sebagai ‘Silicon Valley’. Silicon Valley merupakan pusat teknologi termaju global terletak di California, Amerika Syarikat yang menempatkan beberapa pusat firma teknologi gergasi seperti Google, Intel, Tesla, Netflix, IBM, Facebook dan banyak lagi.

Sifat Fizikal dan Sifat Kimia Silikon

Silikon mempunyai beberapa sifat dan ciri-ciri yang tersendiri. Sifat-sifat ini akan dikategorikan kepada sifat fizikal dan sifat kimia yang dapat membezakannya dengan unsur kimia yang lain.

Dari segi sifat fizikal, Silikon wujud dalam keadaan pepejal berwarna kelabu kebiruam pada keadaan normal. Selain itu, ia juga merupakan unsur bukan logam dan tidak reaktif. Silikon mempunyai takat didih dan takat lebur kedua paling tinggi untuk unsur bukan logam dan metaloid selepas Boron.

Takat didih Silikon ialah 3265 °C manakala takat leburnya ialah 1414 °C. Takat didih dan takat leburnya sangat tinggi dan memerlukan tenaga haba yang banyak bagi mengatasinya. Ini kerana, atom-atom Silikon diikat dengan ikatan Kovalen yang sangat kuat yang menyebabkan ia sangat sukar untuk dileburkan dan ditukarkan kepada fasa cecair. Silikon mempunyai ketumpatan 2.3290 g/L.

Dari segi sifat kimia, silikon dalam bentuk kristal dianggap sebagai unsur yang lengai tetapi bertambah kereaktifan apabila dikenakan suhu yang tinggi. Silikon akan membentuk sebatian silika apabila bertindak balas dengan oksigen. Selain itu, silikon juga bertindak balas dengan unsur halide membentuk sebatian silikon tetrahalida.

Simbol: SiNombor atom: 14Berat atom: 28.084 gram/molKumpulan: 14Takat lebur: 1414 °CTakat didih: 3265 °CKetumpatan: 2.3290 gram/cmKonfigurasi elektron: 1s2 2s2 2p6 3s2 3p2

Ahli kimia di serata dunia akan berusaha untuk mengkaji tentang unsur-unsur baru yang terdapat di Bumi. Oleh itu, banyak penemuan dan kemajuan baru dapat dicapai dalam bidang Kimia khususnya.

Oleh kerana sumber silikon ini sangat banyak ditemui pada kerak bumi, terdapat banyak bahan sebatian yang mengandungi silikon ditemui sejak zaman dahulu kala. Menurut catatan sejarah, bahan semulajadi yang berunsurkan silikon ini telah digunakan sejak ribuan tahun dahulu. Batuan silikon dalam bentuk kristal yelah digunakan sejak zaman Mesir Purba dan Dinasti Cina lagi. Barangan kaca yang mengandungi silikon juga telah dihasilkan seawall 1500 sebelum Masihi di Mesir.

Pada tahun 1787, Antoine Lavosier mengusulkan satu teori iaitu silika merupakan sejenis oksida dari unsur asas dalam jadual berkala. Namun, oleh kerana keafinan elektron yang sangat kuat antara silikon dan oksigen, maka, percubaan untuk mengasingkannya kepada unsur tunggal, masih belum berjaya. Sehinggalah pada tahun 1808, Sir Humphry Davy berjaya mengasingkan silikon ini. Lalu, beliau mencadangkan nama ‘silicium’ yang diambil dari perkataan Latin iaitu ‘silex’ dan menambah imbuhan akhiran ‘-ium’ sebagai tanda ia adalah unsur logam.

Gay-Lussac dan Thenard telah berjaya menghasilkan silikon dalam bentuk amorfus pada tahun 1811 dengan cara memanaskan logam kalium dengan silikon tetrafluorida. Pada tahun 1817, ahli kimia Scotland iaitu Thomas Thomson telah rasmi menggunakan nama silikon pada unsur ini. Dia menggunakan perkataan asal yang diilhamkan oleh Humphry Davy dan menambah imbuhan ‘-on’ kerana beliau percaya silikon ini bukan unsur logam.

Silikon dengan keaslian 96-99% dihasilkan melalui kaedah penurunan quartzite ataupun pasir dengan kok petroleum asli. Proses ini dilakukan dalam suhu yang tinggi di dalam kebuk pembakar elektrik. Tindak balas kimia ini juga dinamakan sebagai penurunan karbotermal silikon dioksida dan menghasilkan ferosilikon.

Ferosilikon merupakan campuran antara besi dan juga silikon. Buat masa ini, Cina merupakan pengeluar terbesar silikon di dunia dengan kapasiti penghasilan 4.6 juta tan diikuti oleh Rusia, Norway dan juga Brazil. Kaedah ini merupakan kaedah yang paling sering digunakan dalam industri.

SiO2 + 2 C → Si + 2 CO

2 SiC + SiO2 → 3 Si + 2 CO

Selain itu, terdapat industri yang menggunakan kaedah penurunan aluminotermal silikon dioksida. Proses pelunturan serbuk silikon 96-97% akan menghasilkan silikon dengan kadar keaslian 98.5%. Silikon dengan kadar keaslian yang tinggi banyak digunakan dalam industri kimia.

3 SiO2 + 4 Al → 3 Si + 2 Al2O3

Kegunaan dan Aplikasi dalam Kehidupan

1. Bidang elektronik dan semikondutor

Silikon merupakan antara bahan terpenting dalam bidang elektronik. Silikon yang digunakan biasanya dalam bentuk ferosilikon. Ferosilikon ini akan diproses dengan lebih lanjut bagi menghasilkan silikon yang mempunyai keaslian 99.99% atau dikenali dengan monokristal silikon.

Monokristal silikon yang terhasil akan melalui proses Czochralski bagi menghasilkan wafer silikon. Wafer silikon inilah yang menjadi bahan asas dalam industri semikonduktor. Wafer silikon sangat sesuai digunakan dalam industri semikonduktor kerana kebolehan mengalirkan arus elektrik dengan sangat cekap dan efisyen. Litar elektrik dan panel solar merupakan antara barangan yang menggunakan silikon dengan jumlah yang besar.

Dalam bidang automotif, sejenis bahan derivatif silikon iaitu silikona digunakan sebagai bahan pelincir ataupun gris. Bahan pelincir ini akan digunakan dalam kompenen brek kenderaan kerana sifatnya yang sangat stabil pada suhu tinggi, tidak larut di dalam air dan tidak menyebabkan kerosakan atau hakisan pada komponen brek. Selain itu, kepingan silikona digunakan dalam penghasilan gasket. Gasket merupakan suatu bahan yang penting dalam bidang automotif dan bertindak sebagai penghalang kepada kebocoran pada sambungan komponen kenderaan.

Silikon juga digunakan dalam bidang aeroangkasa. Oleh kerana sifatnya yang mempunyai ketahanan dan kestabilan yang tinggi terhadap haba dan hakisan, ia sangat sesuai digunakan pada kapal-kapal angkasa. Silikon yang digunakan dalam aeroangkasa semestinya mempunyai ketahanan yang tinggi dan dapat bertahan dalam suhu yang ekstrem iaitu antara -70˚C hingga 220˚C. Ia akan digunakan dalam gasket pada pintu dan tingkap kapal atau jet angkasa.

Silikon mempunyai ciri-ciri tidak toksik yang sangat sesuai digunakan bagi menghasilkan alatan masakan seperti sudu, penutup periuk dan bekas ais. Pada masa kini, silikon menjadi bahan yang penting dalam pembuatan alatan masakan. Silikon juga mempunyai ciri-ciri tahan haba dan menjadi insulator yang hebat. Silikon yang digunakan dalam oven masakan boleh menahan haba sehingga 260 ˚C.

Brittanica : SiliconRoyal Society of Chemistry : Silicon


KKM Pernah Tolak Penggunaan Vaksin

Betul ke Kementerian Kesihatan Malaysia (KKM) ini asyik ikut telunjuk WHO terima sahaja vaksin yang ada dan berikan kepada rakyat Malaysia?

Betul ke KKM tak lihat dulu kesan sampingan jangka masa pendek atau panjang sesuatu vaksin sebelum berikan kepada masyarakat?

Saya nak ceritakan satu jenis vaksin dimana pada ketika itu kebanyakan daripada negara didunia terutamanya negara yang mempunyai jangkitan denggi yang tinggi begitu mendambakan vaksin ini tetapi KKM tolak penggunnanya terlebih dahulu.

1. Apakah vaksin itu?

Pada tahun 2015, syarikat Sanofi Pasteur telah menghasilkan satu vaksin untuk penyakit denggi yang dinamakan sebagai Dengvaxia® (CYD-TDV).

Perlu diketahui bahawa virus dengue mempunyai 4 jenis serotype. Serotype ini adalah komponen (antigen) yang melekat pada dinding virus. Bermaksud ia mempunyai 4 jenis virus denggi yang berlainan. Mereka yang pernah kena jangkitan virus dari serotype 1 boleh mendapat demam denggi juga selepas itu apabila dijangkiti virus dari serotype 2. Bahkan jangkitan denggi kali kedua tersebut selalunya lebih teruk disebabkan antibodi dalam badan tidak dapat membezakan virus dari serotype 1 atau 2. Penting kena tahu perkara ini sebab ia berkait dengan vaksin yang akan saya terangkan nanti.

Dalam kajian Dengvaxia, Sanofi mendapati keberkesanan vaksin ini adalah tinggi jika melawan Serotype 3 dan 4 iaitu (71.6% dan 76.9%) tetapi rendah jika melawan serotype 1 dan 2(54.7% dan 43%).

2. Apa Maksud ini?

Ia bermaksud jika anda suntik vaksin ini anda mungkin akan dapat perlindungan sebanyak 70% lebih kepada serotype 3 dan 4. Dan mungkin tidak dapat perlindungan dari Serotype 1 dan 2. Jadi jika anda dijangkiti denggi dari serotype 1 atau 2, kemungkinan besar jangkitan denggi tersebut akan menjadi lagi teruk berbanding jika anda seorang yang tidak divaksin.

Disini mereka yang tidak divaksin mempunyai kelebihan. Kalau divaksin, keberangkalian kena denggi yang teruk akan meningkat.

Disebabkan itu, KKM pada ketika itu, belum lagi membenarkan penggunaan vaksin ini dan menunggu laporan-laporan kajian yang lebih terbaru. Boleh rujuk artikel Berita Harian ini Vaksin Denggi: Lebih Baik Tunggu Dahulu

3. Siapa yang mulakan terlebih dahulu penggunaan vaksin ini?

Pada tahun 2016, Kementerian Kesihatan Filipina telah mula menggunakan vaksin dengvaxia ini pada kanak-kanak sekolah. Tujuannya adalah untuk menyelamatkan ribuan nyawa kanak-kanak dan mengurangkan kemasukan hospital disebabkan denggi.

Ketika itu sebanyak 100 ribu kanak-kanak filipina telah divaksin dan badan kesihatan baru mengeluarkan kenyataan yang vaksin tersebut boleh menyebabkan jangkitan denggi yang lebih bahaya terutamanya bagi mereka yang belum pernah dijangkiti denggi lagi.

Bahkan pada April 2016, WHO telah merekomendasikan penggunaan vaksin ini pada mereka yang berumur di antara 9-45 tahun dan di kawasan yang mempunyai tahap jangkitan denggi yang tinggi (rujuk ini).

Tetapi pada ketika ini, Malaysia masih lagi tidak menggunakan vaksin ini kerana data yang ditunjukkan masih merujuk kepada kesan tidak baik vaksin tersebut. Nampak, KKM tak ikut pun telunjuk WHO

4. Kadar Kematian Meningkat pada 2017

Pada November 2017, Sanofi telah mengeluarkan kenyataan:

The analysis confirmed that Dengvaxia provides persistent protective benefit against dengue fever in those who had prior infection. For those not previously infected by dengue virus, however, the analysis found that in the longer term, more cases of severe disease could occur following vaccination upon a subsequent dengue infection

Maksudnya: Analisis ini mengesahkan bahawa vaksin Dengavaxia memberikan perlindungan pada mereka yang pernah dijangkiti denggi sebelum ini. Bagi mereka yang tidak pernah dijangkiti, pada jangka masa panjang kajian ini mendapati, lebih banyak kes denggi yang teruk selepas mereka mendapatkan vaksin tersebut.

Selepas itu, ibubapa di Filipina menjadi panik. Ada yang menyatakan terdapat 10 kanak-kanak yang meninggal dunia kerana denggi yang teruk disebabkan vaksin. Ada juga kenyataaan dari South China Morning Post yang menyatakan siasatan dibuat dan mendapati terdapat 600 kanak-kanak yang dikaitkan kematian mereka dengan vaksin Dengvaxia.

5. Kesan yang Berlaku

Apabila tragedi ini berlaku, kepercayaan ibubapa kepada vaksin ketika itu merudum daripada 82% turun kepada 21% pada tahun 2018. Disebabkan itu, perlindugan vaksin jatuh dan menyebabkan kes demam campak measles meningkat kepada 34,950 kes dan kematian sebanyak 477 pada tahun 2019

Anda boleh cuba bayangkan jika KKM membenarkan penggunaan vaksin itu di Malaysia, sudah tentu akan men

Saya nak bawa maksud di sini, KKM tidak halai balai ketika ingin membuatkan keputusan untuk menggunakan sesuatu vaksin. Mereka akan teliti betul-betul data yang mereka ada.

Jika ia mendatangkan lebih banyak mudarat, maka mereka tidak akan menggunakannya. Hatta WHO suruh sekalipun mereka tidak akan menggunakannya. Jika manfaatnya lebih besar, maka mereka sendiri akan menggunakan vaksin atau rawatan tersebut walaupun WHO tak suruh pun.

Jadi tak perlu nak cakap KKM ini berkiblatkan WHO. Mereka ini sebenarnya berkiblatkan Evidence Based Medicine. Dari kajian dan data-data yang lengkap, mereka keluarkan keputusan yang terbaik untuk rakyat Malaysia. Oleh itu, percayalah ramai orang yang hebat-hebat ini ada dalam KKM.

Mesti ada yang tanya, COVID-19 pula macam mana. Mereka pun ada banyak jenis lain. Ada alpha, beta, delta, gamma dan lain-lain lagi. Sepatutnya lagi teruklah lepas kena vaksin.

Cerita COVID-19 ini lain sedikit. Nanti saya akan bincangkan pada masa akan datang. Mudah cerita dia tak macam virus denggi.


10 Makanan untuk Pesakit Angin Ahmar

Apakaha makanan yang sesuai untuk pesakit angin ahmar? Artikel ini akan membincangkan beberapa jenis makanan yang sesuai untuk pesakit ini

Adakah anda mengetahui apakah yang dimaksudkan dengan angin ahmar? Angin ahmar membawa maksud yang sama seperti strok iaitu berlakunya penyempitan salur darah atau salur darah pecah pada bahagian salur darah yang membawa darah beroksigen ke bahagian otak (1).

Apabila ini terjadi, akan berlakunya gangguan pada fungsi otak lalu mengakibatkan gangguan pada anggota badan yang lain kerana otak merupakan pusat bagi anggota badan. Mereka yang mengalami serangan angin ahmar perlulah mendapatkan rawatan perubatan dengan segera untuk mengelakkan komplikasi yang lebih buruk.

Antara tanda-tanda ataupun gejala bagi mereka yang diserang angin ahmar adalah (2):

Merasa lemah, kebas pada bahagian muka, tangan, kaki terutamanya pada sebelah bahagian badan.Berasa keliru, susah untuk bertutur atau memahami sesuatu perkara.Mempunyai masalah penglihatan.Mengalami kesusahan untuk berjalan dan hilang keseimbangan badan.Mengalami sakit kepala yang terukMengalami masalah menelan (disfagia)

Berikut merupakan punca-punca bagi serangan angin ahmar (3).

Tekanan darah yang terlalu tinggi dan tidak terkawalDisebabkan oleh trauma seperti kemalanganTabiat merokokMenghidap penyakit kencing manisTahap kolesterol yang tinggi di dalam darahGaya hidup yang sedentari dan berat badan yang berlebihanPengambilan alkohol yang berlebihanMempunyai penyakit kardiovaskular (jantung)

10 Makanan untuk Pesakit Angin Ahmar

1. Sumber tenusu rendah lemak

Antara kunci untuk mengelakkan serangan angin ahmar adalah mengamalkan makanan rendah lemak. Antara sumber tenusu rendah lemak adalah yogurt rendah lemak, susu rendah lemak, susu skim dan lain-lain. Beberapa kajian telah menunjukkan kebaikan pengambilan sumber tenusu rendah lemak terhadap risiko mendapat angin ahmar. Kajian yang dijalankan di Swedish mendapati bahawa penambilan makanan ini tidak meningkatkan risiko untuk mendapat angin ahmar (4). Satu lagi kajian turut mendapati bahawa pengambilan makanan sumber tenusu rendah lemak mengurangkan risiko untuk penyakit jantung dan tidak meningkatkan risiko untuk mendapat angin ahmar (5).

2. Makanan kaya beta glukan

Antara makanan yang mengandungi beta glukan adalah oat. Oat merupakan salah satu makanan yang sihat dan boleh diamalkan untuk menjaga kesihatan jantung dan mengurangkan paras kolesterol di dalam darah untuk mencegah angin ahmar. Hal ini kerana oat mengandungi kandungan beta glukan, sejenis serat yang mampu untuk mengurangkan paras kolesterol di dalam darah. Cadangan pengambilan beta glukan harian adalah 3g sehari di mana jumlah ini boleh dicapai dengan pengambilan oat sebanyak 3 sudu makan sehari.

Pengambilan sayur-sayuran hijau juga penting bagi pesakit angin ahmar. Kerana seperti yang kita sedia maklum, sayur-sayuran hijau mengandungi kandungan serat yang tinggi. Seperti yang diterangkan di atas, pengambilan serat dapat membantu pengawalan kolesterol di dalam darah dan mengurangkan risiko untuk mendapat angin ahmar. Cadangan pengambilan sayur-sayuran sehari adalah sekurang-kurangnya 3 hidangan sehari (1 hidangan sayur-sayuran = 1 cawan sayur mentah/ ½ cawan sayur dimasak).

Selain sayur-sayuran, buah-buahan juga merupakan antara sumber serat yang kaya dengan sumber vitamin dan mineral yang lain. Cadangan pengambilan buah-buahan adalah 2 hidangan sehari dan ini harus diambil perhatian oleh pesakit kencing manis untuk mengelakkan kenaikan gula di dalam darah. Kajian turut mendapati bahawa pengambilan buah-buahan dapat mengurangkan risiko mendapat serangan angin ahmar (6).

5. Protein rendah lemak

Pesakit angin ahmar digalakkan untuk mengambil sumber protein yang rendah lemak seperti ikan, ayam yang dibuang kulit dan protein sumber tumbuhan seperti tempeh dan tauhu. Hal ini kerana lemak yang terdapat pada protein sumber haiwan seperti kulit ayam mengandungi kandungan kolesterol dan lemak tepu yang tinggi di mana pengambilan yang berlebihan akan meningkatkan paras kolesterol tidak baik di dalam darah.

6. Makanan bijirin penuh

Makanan bijirin penuh merupakan antara pilihan makanan yang bagus bagi pesakit angin ahmar. Hal ini kerana makanan ini turut mengandungi kandungan serat yang tinggi seperti sayur-sayuran hijau dan buah-buahan. Antara makanan bijirin penuh adalah roti dan biskut bijirin penuh, barli, jagung dan lain-lain. Satu kajian yang dijalankan terhadap wanita di Amerika Syarikat mendapati bahawa pengambilan makanan bijirin penuh berkait dengan risiko yang rendah untuk mendapat serangan angin ahmar (7).

7. Makanan kaya lemak baik

Antara contoh lemak baik adalah omega 3. Antara contoh makanan yang kaya dengan omega 3 adalah ikan salmon, sardin, biji chia, kacang soya dan lain-lain. Omega 3 mempunyai sifat anti radang dan dapat mencegah inflamasi pada sel.

8. Makanan rendah natrium

Apakah itu makanan rendah natrium? Pada bahasa mudahnya, makanan rendah natrium merupakan makanan yang rendah kandungan garam. Elakkan pengambilan makanan terproses dan penggunaan garam yang berlebihan kerana ianya dapat meningkatkan tekanan darah. Tekanan darah yang terlalu tinggi dapat menyebabkan saluran darah pecah dan menyebabkan serangan angin ahmar.

9. Makanan yang mengandungi stanol dan sterol tumbuhan

Stanol dan sterol tumbuhan adalah sejenis komponen tumbuhan yang boleh didapati daripada tumbuhan dan mempunyai kebaikannya yang tersendiri iaitu dapat menurunkan paras kolesterol di dalam darah. Paras kolesterol yang berada di dalam julat normal dapat mencegah serangan angin ahmar. Antara makanan yang mengandungi stanol dan stenol tumbuhan adalah susu omega, sayur-sayuran, bijirin penuh dan minyak sayuran.

10. Makanan tinggi kalium

Kalium merupakan mineral penting yang diperlukan untuk pengecutan dan pengenduran otot badan. Antara makanan yang kaya dengan kalium adalah buah-buahan kering seperti kismis, pisang, avokado, bayam, brokoli dan lain-lain. Pengambilan kalium dikaitkan dengan pengawalan tekanan darah. Kajian mendapati bahawa pengambilan kalium berkait dengan risiko yang rendah untuk mendapat serangan angin ahmar (8).

Konklusinya, pesakit yang pernah mengalami serangan angin ahmar perlulah mengamalkan pengambilan makanan yang seimbang dan tidak meninggalkan pengambilan ubat-ubatan yang diberi oleh pegawai perubatan anda untuk mengelakkan serangan semula angin ahmar.

Tips Pemakanan yang lain

Angin Ahmar / Strok. PORTAL MyHEALTH. (2017, March 1).Escott-Stump, S. (2008). Nutrition and diagnosis-related care. Lippincott Williams & Wilkins.Markus, H. (2008). Stroke: causes and clinical features. Medicine, 36(11), 586-591.Larsson, S. C., Virtamo, J., & Wolk, A. (2012). Dairy consumption and risk of stroke in Swedish women and men. Stroke, 43(7), 1775-1780.Dalmeijer, G. W., Struijk, E. A., Van Der Schouw, Y. T., Soedamah-Muthu, S. S., Verschuren, W. M., Boer, J. M., … & Beulens, J. W. (2013). Dairy intake and coronary heart disease or stroke—a population-based cohort study. International journal of cardiology, 167(3), 925-929.Johnsen, S. P., Overvad, K., Stripp, C., Tjønneland, A., Husted, S. E., & Sørensen, H. T. (2003). Intake of fruit and vegetables and the risk of ischemic stroke in a cohort of Danish men and women. The American journal of clinical nutrition, 78(1), 57-64.Liu, S., Manson, J. E., Stampfer, M. J., Rexrode, K. M., Hu, F. B., Rimm, E. B., & Willett, W. C. (2000). Whole grain consumption and risk of ischemic stroke in women: a prospective study. Jama, 284(12), 1534-1540.D’Elia, L., Barba, G., Cappuccio, F. P., & Strazzullo, P. (2011). Potassium intake, stroke, and cardiovascular disease: a meta-analysis of prospective studies. Journal of the American College of Cardiology, 57(10), 1210-1219.


Piramid Makanan Malaysia Versi yang Baru

Apakah perubahan dalam piramid makanan malaysia yang baru? Artikel ini akan menerangkan berkenaan piramid makanan malaysia dan juga aplikasi penggunaannya

Setiap rakyat Malaysia pasti pernah mendengar berkaitan piramid makanan bukan? Apabila sebut sahaja berkaitan tabiat pemakanan yang sihat, piramid makanan merupakan antara panduan yang boleh dijadikan ikutan dan panduan. Piramid makanan merupakan panduan yang dihasilkan untuk membantu rakyat Malaysia untuk mendapatkan idea mengenai pengambilan diet seharian.

Namun tahukah anda Kementerian Kesihatan Malaysia telahpun mengeluarkan piramid makanan versi baru pada tahun 2020. Jadi apakah perbezaan antara piramid makanan versi lama dengan versi baru. Sebelum kita mendalami mengenai piramid makanan versi baru, mari kita dapatkan sedikit maklumat berkaitan piramid makanan versi lama.

Pada asasnya, piramid makanan versi lama mempunyai empat aras seperti yang diterangkan di bawah.

Aras 1: sumber karbohidratAras 2: buah-buahan dan sayur-sayuranAras 3: sumber protein dan hasil tenusuAras 4: lemak, minyak, garam dan gula

Oleh itu, artikel ini akan membincangkan dengan lebih lanjut akan piramid makanan versi baru.

Kumpulan Makanan, Aras dan Jumlah Sajian Piramaid Makanan Baru

Terdapat beberapa pembaharuan yang telah dilakukan pada piramid makanan versi baru ini. Piramid makanan versi baru ini lebih jelas kerana menunjukkan saiz sajian yang sebenar untuk pemahaman yang lebih baik. Berikut merupakan penerangan bagi piramid makanan versi 2020.

Saranan pengambilan air kosong di dalam sehari

Jika dirujuk semula piramid makanan versi lama, tiada saranan pengambilan air yang dipaparkan pada piramid makanan tersebut. Saranan pengambilan air telah ditambah pada piramid makanan versi baru ini di mana kita disarankan untuk mengambil antara 6 ke 8 gelas air kosong sehari (1 gelas = 250 ml). Pengambilan air terutamnaya air kosong amat penting untuk fungsi tubuh badan yang normal dan mengekalkan hidrasi badan.

Aras 1: Buah-buahan dan sayur-sayuran

Perubahan kumpulan makanan pada aras 1 merupakan antara perubahan yang signifikan yang dilakukan pada piramid makanan versi baru ini. Jika dahulu kumpulan makanan karbohidrat berada di aras 1 namun kumpulan buah-buahan dan syaur-sayuran diletakkan pada aras satu untuk versi baru ini. Saranan pengambilan buah-buahan adalah pada 2 sajian sehari dan ini perlu dititik berat oleh pesakit diabetes untuk mengawal paras gula di dalam darah. Selain itu, sayur-sayuran pula disarankan pada sekurang-kurangnya 3 sajian ke atas. 1 sajian sayur-sayuran bersamaan dengan satu cawan penuh sayur mentah atau setengah cawan sayur yang sudah dimasak.

Jika sebelum ini kumpulan karbohidrat diletakkan pada aras paling bawah, namun untuk versi baru ini, karbohidrat diletakkan pada aras 2. Berlaku juga perubahan pada cadangan pengambilan sajian dalam sehari iaitu dari 4 ke 8 sajian kepada 3 ke 5 sajian sahaja. Ianya juga menekankan pengambilan kumpulan karbohidrat kompleks seperti produk makanan berasaskan bijirin penuh dan gambaran saiz untuk setiap 1 sajian lebih jelas dipaparkan. Berikut merupakan antara cadangan saiz hidangan bagi kumpulan ini.

Nasi putih – 2 senduk rataRoti – 2 kepingBiskut – 6 keping

Aras 3: Protein dan sumber tenusu

Bagi kumpulan protein dan sumber tenusu pula, ianya dikekalkan di aras 3. Namun begitu, terdapat perubahan cadangan hidangan sajian bagi kumpulan ini.

Susu dan produk tenusu – 1 ke 3 sajian kepada 2 sajianAyam/telur/daging – ½ ke 2 sajian kepada 1 sajianLegum – ½ ke 2 sajian kepada 1 sajian

Piramid makanan versi baru turut memaparkan saiz hidangan yang lebih jelas bagi kumpulan ini 2 keping keju, 4 sudu makan susu tepung, setengah cawan legum, 2 biji telur dan lain-lain.

Aras 4: Lemak, minyak, gula dan garam

Kumpulan makanan bagi aras teratas ini masih dikekalkan dengan lemak, minyak, gula dan garam. Ianya disarankan untuk mengehadkan pengambilan makanan dairi kumpulan ini kerana ianya boleh mendatangkan pelbagai masalah kepada kesihatan seperti masalah kencing manis, hipertensi, penyakit jantung, obesiti dan lain-lain.

Konklusinya, perubahan pada piramid makanan malaysia versi baru ini dilakukan selaras dengan kajian berkenaan corak terkini pemakanan rakyat Malaysia dan juga mengambil kira statistik rakyat Malaysia yang menghidap penyakit. Penggunaan piramid makanan ini boleh membantu kita, rakyat Malaysia untuk mencapai status kesihatan yang lebih baik berdasarkan pengamalan makanan yang sihat dan seimbang.

Kementerian Kesihatan Malaysia. Portal Rasmi Kementerian Kesihatan Malaysia. (2020).


10 Khasiat Daun Sacha Inchi yang anda perlu tahu

Apakah khasiat daun Sacha Inchi? Artikel ini akan membincangkan khasiat daun ini, kandungan nutrisi dan kompaun sihat di dalamnya.

Sacha inchi (Plukenertia volubilis) atau dikenali juga sebagai ‘Sacha Peanut’, ‘Mountain Peanut’ dan ‘Inca Nut’, merupakan tumbuhan yang berasal daripada Selatan Amerika. Pada awalnya, pokok sacha inchi tidak diketahui kewujudannya di Malaysia.

Akan tetapi, Pihak Berkuasa Kemajuan Pekebun Kecil Perusahaan Getah (RISDA) telah memperkenalkan satu inisiatif iaitu penanaman pokok sacha inchi dalam kalangan pekebun getah untuk membantu mempertingkatkan tahap ekonomi mereka.

Kini, penanaman pokok sacha inchi semakin galak dijalankan terutamanya di Kelantan untuk memenuhi pasaran luar negara. Di Asia Tenggara, bukan sahaja Malaysia tetapi Thailand, Vietnam dan Kemboja turut menanam pokok sacha inchi secara komersial.

Ciri-ciri Pokok Sacha Inchi

Pokok sacha inchi adalah tumbuhan jenis renek yang memerlukan sokongan untuk menjalar diatas kayu sokongan dalam penanaman secara komersial. Batang pokok ini akan menjalar membelit kayu sokongan. Menariknya tentang pokok ini, daunnya berbentuk hati dengan susunan bersilang berukuran 10-12cm panjang dan 8-10 cm lebar serta panjang tangkai sekitar 2-6 cm panjang. Daun sacha inchi ini berwarna hijau manakala bunga berwarna hijau putih.

Penanaman Pokok Sacha Inchi di Malaysia

Datuk Zahidi Zainul Abidin, Pengerusi RISDA menyatakan bahawa pihak RISDA akan memberi 20 hingga 30 batang pokok untuk setiap rumah pekebun kecil getah untuk mengusahakan tanaman pokok sacha inchi. Ini kerana pihak RISDA yakin bahawa tanaman sacha inchi berpotensi memberi pendapatan tambahan kepada pekebun kecil getah sehingga RM500 sebulan. Rancangan seterusnya, pihak RISDA akan mengedarkan benih pokok sacha inchi dari Thailand kepada pekebun kecil getah.

Tahukah anda bahawa sacha inchi ini digelar sebagai ‘superfood’? Hal ini dapat dibuktikan dengan penghasilan produk kesihatan berasaskan daun sacha inchi di pasaran terutamanya di Thailand. Minyak pati cecair dan produk dalam bentuk kapsul telah dikomersialkan dengan sangat meluas di Thailand. Dalam artikel kali ini, kita akan berkongsi tentang khasiat daun sacha inchi.

Pertama sekali, kandungan nutrisi dalam daun sacha inchi. Walaupun pelbagai kajian telah dijalankan terhadap hampas, biji dan daun sacha inchi, akan tetapi, kajian mengenai kandungan nutrisi dalam daun sacha inchi masih lagi terhad. Satu kajian terhadap 15g daun sacha inchi yang telah dijadikan sebagai ekstrak menunjukkan bahawa daun sacha inchi mengandungi sebatian fenolik, karbohidrat dan protein.

Hasil dapatan kajian menunjukkan bahawa ekstrak daun sacha inchi mengandungi 8.02% sebatian fenolik, 91.49% karbohidrat dan 0.49% protein daripada jumlah keseluruhan.

Kandungan Berkhasiat dalam Sachi Inchi

Menurut kajian, daun sacha inchi mengandungi sebatian yang memberikan kesan antioksidan. Sebagai contoh, terpenoid, saponin, dan flavonoid.

Terpenoid dan saponin adalah sebatian yang bertanggungjawab dalam melindungi daripada mikroorganisma jahat. Terpenoid dan saponin acap kali dijadikan sebagai bahan dalam perubatan herba tradisional kerana mengandungi kesan farmakologi.

Kajian menunjukkan saponin menghasilkan kesan antioksidan pada kulit dan melindungi kulit daripada kerosakan ultraviolet dengan menghalang proses degradasi pada bahagian luar sel. Selain itu, terpenoid dan saponin menghalang proses iritasi dengan menghasilkan kesan anti keradangan. Terpenoid dan saponin juga bertindak sebagai antiseptik untuk merawat luka dan mengeringkan jerawat.

Manakala flavonoid pula adalah satu kumpulan kimia dalam buah-buahan dan sayur-sayuran. Flavonoid bertanggungjawab dalam menghasilkan warna dalam buah-buahan dan sayur-sayuran. Flavonoid merupkan antioksidan yang bertindak sebagai pelindung daripada penyakit seperti kanser, neurodegeneratif dan penyakit kardiovaskular.

Selain daripada kesan antioksidan, flavonoid juga menghasilkan kesan anti keradangan dan membantu dalam menguatkan sistem imunisasi. Oleh itu, bukanlah sesuatu yang luar biasa apabila sejarah menyatakan bahawa flavonoid telah digunakan dalam perubatan Cina dan Ayurvedik kerana berupaya dalam melindungi kulit, meningkatkan fungsi otak, mengawal paras gula dan tekanan darah tinggi.

10  khasiat daun Sacha Inchi  kepada Kesihatan

1. Kesan Anti Bakteria

Kajian in vitro menunjukkan bahawa terdapat ekstrak daun sacha inchi dihasilkan untuk melawan bakteria seperti Staphylococcus aureus. Ini kerana ekstrak ini mampu menghalang bakteria Staphylococcus aureus daripada menempel pada pada bahagian epidermis kulit.

Bahagian epidermis kulit sangat penting dalam merawat kulit. Manakala Staphylococcus aureus adalah patogen yang menyebabkan jangkitan. Sekiranya berlaku kecederaan pada kulit, kehadiran Staphylococcus aureus akan menyebabkan jangkitan dan melambatkan proses penyembuhan.

2. Kesan Anti Keradangan

Daun sacha inchi mengandungi asid lemak penting yang membantu dalam mengurangkan keradangan dan menyembuhkan luka. Keradangan adalah tanda dimana badan sedang melawan penyakit ataupun luka. Keradangan adalah mekanisme perlindungan yang normal yang berlaku dalam badan.

Akan tetapi, keradangan yang kronik akan menyebabkan penyakit seperti arthritis. Oleh itu, daun sacha inchi membantu dalam mengurangkan keradangan dan mempercepatkan proses penyembuhan luka yang disebabkan oleh keadaan keradangan yang kronik.

3. Mengandungi Vitamin A dan Vitamin E

Daun sacha inchi tinggi dengan vitamin A dan vitamin E. Kedua-dua vitamin ini penting untuk kesejahteraan tubuh badan. Vitamin A merupakan vitamin yang berperanan dalam melindungi kesihatan mata, menguatkan tulang, memastikan pertumbuhan yang sihat dan proses pembiakan semula.

Manakala vitamin E pula merupakan antioksidan yang membantu dalam melindungi sel daripada radikal bebas yang berbahaya, meningkatkan sistem imunisasi dan melindungi daripada penyakit degeneratif.

4. Tinggi Dengan Protein yang Lengkap

Protein merupakan sumber penting bagi menghasilkan tisu, membentuk otot dan mengawal hormon. Protein boleh diperoleh melalui makanan dan ada juga protein dihasilkan oleh tubuh badan kita. Sumber makanan berasaskan haiwan mengandungi protein yang lebih baik daripada protein berasaskan tumbuh-tumbuhan.

Namun demikian, terdapat golongan vegetarian dimana mereka tidak mengambil makanan dari sumber haiwan. Oleh itu, mereka perlu mengambil protein daripada sumber tumbuh-tumbuhan. Daun sacha inchi merupakan sumber protein tumbuhan yang lengkap kerana mengandungi sembilan asid amino penting. Ini menjadikan daun sacha inchi merupakan sumber protein terbaik dalam menggantikan protein daripada sumber haiwan.

5. Meningkatkan Sensitiviti Insulin

Daun sacha inchi membantu dalam meningkatkan sensitiviti insulin. Secara spesifik, daun sacha inchi menjadikan insulin lebih sensitif setelah pengambilan makanan yang tinggi dengan lemak tepu.

Ini bermaksud daun sacha inchi membantu dalam proses pencernaan makanan dan menyerap lebih banyak nutrisi selepas makan. Dengan mekanisme ini, paras gula dalam darah dapat dikawal.

6. Menurunkan Paras Kolesterol

Pengambilan ekstrak daun sacha inchi selama 60 hari dalam uji kajian haiwan menunjukkan bahawa organ hati haiwan tersebut bertambah baik. Ini kerana paras kolesterol dan trigliserida menurun manakala paras kolesterol baik (kolesterol-HDL) meningkatkan.

Manakala dalam kajian yang melibatkan manusia, pengambilan ekstrak daun sacha inchi memberikan kesan yang positif terhadap bacaan lipid mereka.

Artikel Berkaitan: Punca Kolesterol Tinggi

7. Membantu Mengurangkan Berat Badan

Bagi golongan yang ingin menurunkan berat badan, daun sacha inchi dapat membantu untuk memenuhi usaha itu. Ini kerana daun sacha inchi mengandungi protein dan serat yang menjadikan ia sebagai usaha tambahan untuk berdiet. Protein bertindak dalam mengurangkan rasa mengidam dan mengawal selera makan. Manakala, serat pula akan memberikan kesan rasa kenyang lebih lama untuk mengelakkan pengambilan makanan secara berlebihan.

8. Meningkatkan Kesihatan Usus

Walaupun masih tiada lagi kajian yang dijalankan terhadap manusia, terdapat kajian terhadap haiwan menunjukkan bahawa daun sacha inchi meningkatkan tahap kesihatan usus. Sebagai contoh, satu kajian menunjukkan bahawa ekstrak daun sacha inchi yang diberikan kepada sekumpulan tikus dengan diet yang tinggi lemak, menghasilkan lebih banyak bakteria baik dalam usus.

Satu kajian yang lain menunjukkan bahawa kesan pengambilan ekstrak daun sacha inchi meningkatkan kesihatan mikroorganisma dalam usus sekumpulan tikus. Seperti yang diketahui, serat merupakan sebatian yang meningkatkan keteraturan dalam sistem penghadaman. Serat ini membantu dalam proses penyahtinjaan dan melindungi daripada keadaan seperti buasir dan diverticulitis, penyakit yang disebabkan oleh jangkitan atau keradangan dalam usus.

9. Melindungi Daripada Penyakit Kanser

Satu kajian menunjukkan bahawa ekstrak daun sacha inchi mendorong kepada proses apoptosis. Proses apoptosis adalah proses sel mati untuk menyingkirkan sel yang tidak diperlukan atau sel yang tidak normal. Proses ini adalah salah satu langkah untuk melindungi daripada penyakit kanser.

Ekstak daun menghalang HeLa iaitu sel kanser serviks dan A549 iaitu sel tumor daripada tisu paru-paru. Daun sacha inchi menghasilkan kesan anti proliferatif dengan mematikan sel kanser daripada membahagi.

10. Mengandungi Kesan Perlindungan Saraf

Sedarkah anda bahawa daun sacha inchi yang bersaiz kecil mampu meningkatkan keupayaan otak kita. Ini kerana daun sacha inchi mengandungi kesan perlindungan neuron dimana ianya membantu mengurangkan kerentanan terhadap kecederaan akut seperti strok dan kecederaan tulang belakang. Daun sacha inchi juga mampu meningkatkan kesihatan mental dan mengurangkan simptom tekanan jiwa.

Pengambilan diet berasaskan tumbuh-tumbuhan memberikan manfaat kepada kesihatan. Sebagai contoh, meningkatkan kesihatan mental, membekalkan tenaga dan mengelakkan daripada pelbagai penyakit seperti kanser dan kencing manis. Ianya juga akan mengelakkan masalah kesihatan yang berasal daripada pemakanan yang tidak sihat dan tidak seimbang.

Tambahan pula, makanan berasaskan tumbuh-tumbuhan lebih murah daripada produk berasaskan haiwan dan lebih mesra alam. Oleh itu, pengambilan daun sacha inchi boleh dijadikan salah satu pilihan dalam diet seharian. Diharapkan agar lebih banyak kajian dijalankan untuk merungkaikan rahsia kesihatan disebalik daun sacha inchi ini.

Khasiat Makanan yang Lain

22 Days Nutrition. (2020, July 14). Sacha Inchi Protein Benefits.Anem, M. (2017). Sacha Inchi – Tanaman Apa? Anim Agro Technology. Link, R. (2021). What Is Sacha Inchi? Uses, Benefits, Side Effects and Forms. Healthline. Nascimento, A.K.L., Melo-Silveira, R.F., Dantas-Santos, N., Fernandes, J.M. Zucolotto, S.M., Rocha, H.A.O, & Scortecci, K.C. (2013). Antioxidant and   Antiproliferative Activities of Leaf Extracts from Plukenetia volubilis Linnero   (Euphorbiaceae). Hindawi Publishing Corporation Evidence-Based Complementary and Alternative Medicine, 2013, 1-10. Szalay, J. (2015). What Are Flavonoids? Live Science.Wang, S., Zhu, F., & Kakuda, Y. (2018). Sacha inchi (Plukenetia volubilis L.): Nutritional Composition, Biological Activity and Uses. Food Chemistry, 265, 316-328.


Skandium: Definisi, Sifat, Sejarah dan Kegunaan

Apakah itu unsur Skandium? Artikel ini akan membincangkan sifat, sejarah penghasilan Skandium dan kegunaannnya dalam kehidupan seharian kita

Skandium merupakan mineral yang kelihatan seperti aluminium dengan warna putih seakan perak. Walaupun ianya boleh ditemui dalam lebih 800 jenis mineral dan merupakan elemen ke-31 paling banyak terdapat di bumi, skandium kebiasaannya wujud dalam kuantiti yang rendah secara semulajadi.

Tidak terdapat sebarang batu mineral khusus yang boleh dijadikan sumber bagi mendapatkan skandium dalam kuantiti yang banyak. Oleh itu, penggunaanya adalah agak terhad walaupun skandium mempunyai potensi yang tinggi.

Antara sifat utama scandiuam adalah seperti dalam jadual berikut:

Nombor Atom: 12Berat Atom: 44.956Kumpulan: 3Takat lebur: 1541 oCTakat Didih: 2836 oCKetumpatan: 2.99 g cm-3

Sejarah dan Cara Penghasilan

Asal nama skandium adalah daripada perkataan ‘scanda’ kerana elemen tersebut mula-mula ditemui di negara Scandinavia. Elemen ini ditemui semasa kajian Lars F. Nilson pada tahun 1879 yang sedang mengkaji erbia (erbium oksida) ketika itu. Dalam cubaannya menyediakan erbia, Nilson mendapati terdapat elemen baharu yang belum dikenalpasi.

Selepas mengasingkan elemen scandium, Nilson berjaya mendapatkan berat atom elemen baharu ini. Elemen ini telah pun dijangka kewujudannya oleh ahli kimia Dmitry Mendeleev sejak tahun 1871 yang ketika itu menamakan elemen ‘ekaboron’ kerana mengjangka terdapat elemen yang belum ditemui dan mempunyai ciri-ciri seperti boron.

Hanya pada tahun 1937, sekumpulan ahli kimia daripada Jerman telah berjaya menghasilkan scandium dalam bentuk logam. Ianya mengambil masa beberapa dekad kemudian untuk saintis berjaya menghasilkan scandium yang mempunyai ketulenan kira-kira 99%.

Harga pasaran scandium adalah agak mahal iaitu boleh mencecah sehingga beberapa ratus ribu bagi satu kilogram scandium tulen. Antara negara yang memproses scandium ialah China, Kazakhstan dan Rusia. Skandium wujud dalam batuan semula jadi secara rawak dimana ianya boleh ditemui pada banyak jenis batu mineral namun hanya dalam kuantiti yang sedikit.

Antara sumber utama scandium adalah daripada bahan sisa hasil perlombongan uranium. Melalui perlombongan bahan mineral ‘davidite’, kira-kira 0.02% scandium oksida boleh didapati daripadanya. Bagi mengasingkan skandium, terdapat dua proses yang boleh dilakukan. Proses pertama adalah pemendakan kalium scandium sulfat dan cara kedua adalah dengan menggunakan dietil eter untuk penyarian skandium tiosianat.

Skandium adalah agak stabil di udara namun boleh bertindak balas dengan oksigen dan terbakar. Hasil daripada tindakbalas ini adalah skandium oksida sebagai produk. Dari segi pemerhatian, warna asal putih skandium akan berubah menjadi kekuningan atau warna seakan merah jambu yang menandakan pembentukan skandium oksida.

4 Sc + 3 O2 → 2 Sc2O3

Skandium boleh terlarut dalam air dan menghasilkan gas hidrogen sebagai produk. Namun untuk tindakbalas ini berlaku, ia memerlukan suhu yang tinggi ataupun skandium perlu dalam saiz yang kecil.

2 Sc + 6 H2O → 2 Sc(OH)3 + 3 H2

Skandium reaktif dan terlarut dalam asid. Apabila bertindak balas bersama asid lemah, skandium akan bertindakbalas secara perlahan kecuali bersama asid hidroflorik (HF). Apabila bertindakbalas bersama asid hidroflorik, lapisan triflorida akan terbentuk dan menghalang tindakbalas lanjut. Reaksi antara skandium dan asik kuat seperti asid hidroklorik (HCl) pula akan menghasilkan ion skandium dan gas hidrogen.

2 Sc + 6 HCl → 2 Sc3+ + 6 Cl− + 3 H2

Skandium bertindakbalas dengan semua elemen dari kumpulan halogen iaitu florin, bromin, klorin dan iodin untuk menghasilkan halida bagi setiap reaksi.

2 Sc + 3 F2 → 2 ScF3

Aplikasi Skandium dalam Industri

Oleh kerana skandium sukar ditemui dan dipasarkan dengan harga yang tinggi, aplikasi skandium dalam kehidupan harian adalah agak terhad walaupun ianya mempunyai sifat fizikal yang berkualiti.

Antara keguanaan logam skandium adalah sebagai aloi yang disatukan bersama aluminium. Berbanding dengan logam aluminium, skandium mempunyai ketumpatan yang lebih rendah dan takat lebur yang lebih tinggi. Oleh itu, skandium ideal untuk digunakan dalam perkakasan yang memerlukan ketahanan tinggi terhadap haba dan lebih ringan. Ianya digunakan sebagai aloi dalam kapal terbang, rangka basikal, rod memancing dan pemukul besbol.

Skandium iodida pula digunakan dalam industri perfileman. Ia dapat menghasilkan imej berkualiti untuk digunakan dalam penggambaran di lokasi yang kurang cahaya seperti kawasan tertutup atau penggambaran pada waktu malam. Apabila digunakan dalam lampu merkuri, ia akan menghasilkan cahaya seakan-akan cahaya matahari. Sebatian skandium lain seperti skandium oksida digunakan sebagai lampu dalam stadium manakala skandium sulfat dapat membantu percambahan benih pokok apabila digunakan dalam kepekatan yang rendah.

Isotop radioaktif skandium iaitu skandium-46 pula digunakan dalam penggalian dan penapisan minyak. dengan bertindak sebagai pengesan laluan minyak. Selain itu, isotop ini digunakan untuk mengesan sebarang kebocoran dalam tangki bawah tanah kerana sifatnya yang boleh bertindakblas dengan air.

Sehingga kini, masih belum ditemui sebarang peranan biologi bagi scandium. Namun scandium banyak digunakan untuk tujuan kajian. Antara kajian yang ditemui adalah kegunaan scandium dalam peralatan aeroangkasa dan kesannya dalam sistem ekologi lautan. Ini kerana mineral adalah merupakan salah satu daripada sumber mikronutrien semulajadi yang memberi kesan baik bagi sistem kehidupan laut. Walaupun scandium boleh ditemui dalam air laut, kesannya terhadap sistem hidupan laut dari segi peranan biologi masih belum dikaji secara mendalam. Oleh itu, kajian lanjut mengenai elemen ini mungkin dapat memberikan lebih banyak peluang untuk mengeksplotasi scandium dalam industri mahupun mencari peranannya dalam sistem biologi.

Scandium – Royal Society of ChemistryScandium – BritannicaScandium – Livescience


Ikatan Kimia dan Jenis-nya (Penjelasan Lengkap)

Apakah itu ikatan kimia? Artikel ini akan membincangkan berkenaan definisi ikatan kimia, jenis-jenisnya dan contoh di dalam kehidupan.

Ikatan kimia adalah satu istilah yang merujuk kepada sambungan antara atom di dalam molekul. Ia merupakan perkara yang paling asas di dalam kimia yang bertanggungjawab menerangkan tentang konsep-konsep lain seperti pergerakan zarah, molekul, serta tindak balas dan pembentukan sesuatu sebatian kimia.

Tanpa ikatan kimia ini, para saintis tidak akan mampu untuk menerangkan tentang mengapa atom tertarik antara satu sama lain atau bagaimana sesuatu produk terbentuk di akhir tindak balas.

Atom lebih cenderung untuk mengatur diri sendiri di dalam corak yang paling stabil yang mungkin, yang bermaksud ia mempunyai kecenderungan untuk melengkapkan atau mengisi orbit elektron yang terluar dengan cara bergabung dengan atom yang lain. Daya tarikan yang memegang atom supaya kekal bersama membentuk satu molekul itulah yang dinamakan sebagai ikatan kimia.

Antara contoh-contoh ikatan kimia adalah;

Ikatan kovalenIkatan ionIkatan logamIkatan hidrogenIkatan datif

Ikatan kovalen terjadi apabila dua atau lebih atom berkongsi elektron antara satu sama lain. Ikatan ini kebanyakkannya terjadi di antara atom dari jenis yang sama (pembentukan H2, Cl2, O2 dan lain-lain) atau di antara dua atom dari jenis yang berbeza (pembentukan H2O, CH4, NH3).

Unsur yang mempunyai tenaga pengionan yang sangat tinggi tidak mempunyai kemampuan untuk memindahkan elektron, manakala unsur yang mempunyai pertalian elektron (electron affinity) yang rendah tidak mampu untuk menerima elektron. Maka, atom-atom daripada unsur tersebut menggunakan ikatan kovalen dengan cara berkongsi elektron untuk mencapai konfigurasi oktet di dalam petala yang terluar dan seterusnya mencapai kestabilan.

Ikatan kovalen tidak menghasilkan pembentukan elektron yang baharu. Ikatan tersebut hanya menggandingkan elektron.Ia adalah ikatan kimia yang sangat kuat yang wujud di antara atom.Ikatan kovalen jarang-jarang terputus secara spontan selepas ia terbentuk.Sebatian yang terbentuk dengan ikatan kovalen kebiasaannya mempunyai nilai entalpi pengewapan dan pelakuran yang rendah.Sebatian kovalen tidak larut di dalam air.Sebatian yang terbentuk oleh ikatan kovalen tidak boleh mengalirkan elektrik kerana sebatian tersebut mengandungi elektron bebas yang sedikit.Kebanyakan sebatian yang mempunyai ikatan kovalen menunjukkan takat didih dan takat lebur yang rendah.

Ikatan ion terbentuk apabila elektron dipindahkan daripada satu atom daripada sesuatu unsur kepada unsur yang lain, yang menghasilkan ion yang bercas positif dan negatif. Ikatan yang terbentuk daripada pemindahan elektron inilah yang dipanggil sebagai ikatan ion.

Ikatan ini hanya terjadi di antara unsur logam dan bukan logam. Ia tidak akan terbentuk sekiranya unsur yang terlibat terdiri daripada dua unsur bukan logam. Dengan kata lainnya, ikatan ion ini melibatkan pemindahan elektron kepada atom yang berbeza supaya kedua-duanya mencapai konfigurasi oktet.

Ikatan ion adalah ikatan yang terkuat di antara banyak-banyak ikatan kimia yang lain.Ikatan ion mempunyai pemisahan cas, makai a merupakan ikatan yang paling reaktifIa mempunyai takat didih dan lebur yang tinggi.Molekul yang terbentuk disebabkan oleh ikatan kimia adalah pengalir elektrik yang baik.

Apabila atom hidrogen berhubung dengan atom yang mempunyai keelektronegatifan yang tinggi di dalam sesuatu molekul, ia akan lebih menarik pasangan elektron, maka di bahagian hujung molekul tersebut akan bercas sedikit negatif manakala di hujung bahagian hujung yang satu lagi akan bercas sedikit positif. Bahagian hujung molekul yang bercas negatif tersebut akan menarik bahagian positif molekul yang lain dan hasilnya adalah, ikatan yang lemah di antara dua molekul tersebut akan terbentuk. Ikatan itulah yang dipanggil sebagai ikatan hidrogen.

Ikatan hidrogen menghubungkan dua atom yang berelektronegatifan secara serentak, satu dengan menggunakan ikatan kovalen manakala satu lagi menggunakan ikatan hidrogen.

Syarat-syarat pembentukan ikatan hidrogen

Molekul mestilah mengandungi atom yang berelektronegatifan tinggi yang berhubung dengan atom hidrogen.Saiz atom berelektronegatifan harus kecil. Lebih kecil saiz, lebih besar daya tarikan elektrostatik yang terhasil.

Ikatan logam adalam terma yang digunakan untuk memerihalkan perkongsian bersama lautan elektron yang berada di petala terluar di antara beberapa ion logam yang bercas positif. Ikatan logam adalah sejenis ikatan kimia yang bertanggungjawab untuk beberapa ciri yang ada pada logam, antaranya adalah permukaan yang berkilau, kelenturan logam, dan kebolehan mengalirkan haba dan eletrik.

Faktor yang memperngaruhi ikatan logam

Jumlah keseluruhan elektron yang dibebaskanMagnitud cas positif yang dipegang oleh ion positif logamJejari ion bercas positif

Ikatan datif adalah sejenis ikatan alternatif bagi ikatan kovalen yang terbentuk daripada perkongsian pasangan elektron daripada satu atom. Kedua-dua elektron yang dikongsi itu akan didermakan oleh atom yang sama. Kebiasaannya, ikatan ini terbentuk daripada tindak balas yang melibatkan dua unsur bukan logam seperti atom hidrogen atau ikatan ini terbentuk di antara ion logam dan ligan (ligand).

Di dalam ikatan ini, atom yang berkongsi pasangan elektron dari dirinya sendiri dikenali sebagai penderma elektron.Atom yang lain yang menerima pasangan elektron dikenali sebagai penerima.Selepas proses perkongsian elektron, setiap atom akan mencapai kestabilan.Jenis ikatan ini adalah berpandukan teori Lewis.

Akash Byjus (2021). Covalent Bond.Covalent Bonds. (2020). LibretextAkash Byjus (2021). Ionic Bond.Akash Byjus (2021). Hydrogen Bonding. Akash Byjus (2021). Metallic Bond. Lumen (2021). Coordinate Covalent Bond. Akash Byjus (2021). Co-Ordinate Bond.


Sel Kimia: Definisi, Jenis, Kegunaan dan Aplikasi

Apakah itu Sel Kimia? Artikel ini akan membincangkan definisi sel kimia, jenis yang ada berserta kegunaan dan aplikasi dalam kehidupan seharian.

Sel kimia ataupun sel voltek atau juga dikenali sebagai sel galvanik adalah sel elektrokimia yang menggunakan tindak balas kimia untuk menjana tenaga elektrik.

Di dalam tindak balas pengoksidaan dan penurunan, elektron dipindahkan daripada satu logam kepada logam yang lain. Tenaga dibebaskan jika tindak balas terjadi secara spontan.

Maka, tenaga yang dibebaskan tersebut digunakan untuk melakukan pelbagai proses. Untuk mengatasi tenaga tersebut, tindak balas tersebut perlulah dipisahkan kepada dua proses, iaitu pengoksidaan dan penurunan melalui sel kimia yang dijalankan di dalam dua bekas yang berbeza.

Penghasilan tenaga elektrik oleh sel kimia berpunca daripada tenaga Gibbs daripada tindak balas spontan redoks sel kimia. Secara amnya, ia mengandungi dua sel separuh yang terletak di dalam dua bekas yang berbeza. Kedua-dua sel ini dihubungkan oleh jambatan garam. Setiap sel separuh tersebut terdiri daripada elektrod logam yang dicelupkan ke dalam elektrolit. Kedua-dua sel separuh tersebut kemudiannya dihubungkan dengan voltmeter.

Dalam sesetengah keadaan, apabila kedua-dua elektrod tersebut dicelupkan ke dalam elektrolit yang sama, jambatan garam tidak lagi diperlukan.

Bahagian di dalam sel kimia

Anod- proses pengoksidaan berlaku di elektrod tersebutKatod- proses penurunan berlaku di elektrod tersebutJambatan garam- mengandungi elektrolit yang diperlukan untuk melengkapkan litar di dalam sel kimiaSel separuh- tindak balas penurunan dan pengoksidaan dipisahkan mengikut bahagian sel separuhLitar luar- mengalirkan elektron di antara elektrodBeban- sebahagian daripada litar yang membantu elektron untuk mengalir

Prinsip kerja sel kimia

Apabila elektrod dicelup ke dalam elektrolit dan kedua-duanya berada di dalam sel kimia, atom di dalam elektrod logam mempunyai kecenderungan untuk menjana ion di dalam larutan elektrolit.

Hal ini akan meninggalkan elektron di elektrod dan menjadikan elektrod logam bercas negatif. Sementara itu, dalam masa yang sama, ion logam yang berada di dalam larutan elektrolit juga mempunyai kecenderungan untuk terbentuk di atas elektrod logam menjadikan elektrod bercas positif.

Di dalam keadaan keseimbangan, pemisahan cas diperhatikan. Bergantung kepada kecenderungan dua tindak balas yang berlawanan, elektrod boleh menjadi elektrod yang bercas negatif atau positif.

Maka, perbezaan potensi boleh terjadi di antara kedua-dua elektrod dan elektrolit. Perbezaan potensi di antara dua elektrod ini dikenali sebagai potensi elektrod.

Daripada dua elektrod berkenaan, elektrod yang mana berlakunya proses pengoksidaan dipanggil sebagai anod manakala, tempat yang berlakunya proses penurunan pula dipanggil sebagai elektrod katod. Anod mempunyai potensi negatif, dan katod pula mempunyai potensi positif yang berkenaan dengan larutan.

Apabila arus dihasilkan daripada sel kimia, potensi sel dikenali sebagai daya elektromotif sel kimia. Apabila suis dihidupkan, perbezaan potensi akan menyebabkan elektron mengalir daripada elektrod negatif kepada elektrod positif lalu menghasilkan arus elektrik.

Sel kimia diperkenalkan sebagai salah satu alat untuk mengkaji sifat termodinamik sesuatu garam berabad yang lalu. Sel Daniel adalah salah satu contoh bagi sel kimia yang menukarkan tenaga kimia kepada tenaga elektrik. Di dalam sel Daniel, ion tembaga (Cu) diturunkan di katod sementara Zink dioksidakan di anod.

Tindak balas yang berlaku di anod dan katod di dalam sel Daniel boleh diperhatikan melalui persamaan berikut:

Di katod: Cu 2+ + 2e– → Cu

Di anod: Zn → Zn2+ + 2e–

Terdapat dua jenis sel kimia, antaranya ialah sel pertama dan sel kedua.

Sel pertama: sel yang bertindak sebagai sumber kuasa elektrik tanpa perlu dicas dengan arus eletrik daripada sumber luas. Di dalam sel jenis ini, tenaga eletrik diperolehi semata-mata daripada kereaktifan kimia selagi terdapatnya bahan aktif di dalam sel. Antara contoh sel pertama adalah sel kering, sel merkuri dan sel alkali.Sel kedua: sel jenis ini boleh dicaskan semula dengan melalukan arus melaluinya. Ia boleh digunakan semula berkali-kali. Perubahan kimia berlaku apabila sel dicas menggunakan eletrik yang kemudiannya akan menukarkan semula elektrod kepada bentuk yang asal. Sel bateri kedua dikategorikan mengikut bahan yang digunakan untuk membinanya, antaranya adalah sel nikel-kadmium, sel plumbum-asid, dan sel litium-ion.

Antara kelebihan sel kimia adalah:

Sel kedua menghasilkan jumlah eletrik yang besar dan stabil untuk tempoh jangka masa yang panjang.Sel kedua boleh dicas semula berkali-kali.Sel pertama lebih ringan dan mudah dibawa ke mana-mana.Sel pertama membekalkan arus eletrik dan voltan yang stabil.

Antara kekurangan yang ada pada sel kimia adalah;

Sel kedua adalah mahal.Sel asid-plumbum adalah berat dan asid berisiko untuk tertumpah.Sel pertama tidak mempunyai jangka hayat yang lama.Sel pertama tidak boleh dicas semula.

Daripada sel kimia inilah kita boleh menghasilkan apa yang kita panggil sebagai bateri. Antara aplikasi sel kimia dalam kehidupan seharian kita adalah

Sel kimia digunakan di dalam jam tangan, jam dinding, alat kawalan jauh, mesin kira-kira, dan pelbagai lagi.Ia juga turut digunakan di dalam sel telefon, kamera, komputer riba dan pelbagai lagi peranti yang boleh dicas berkali-kali.Sel kimia juga boleh digunakan di dalam sel bahan bakar untuk enjin.Ia turut digunakan di dalam mainan kanak-kanak sebagai sumber kuasa yang menggerakkan mainan.

Akash Baiju (2021). Galvanic cell (Voltaic cell). Chakrasthita (2021). Voltaic Cell – Construction, Types, How it Works, Applications, Advantages. Electrical Funda Blog.


Karbon: Definisi, Sifat, Sejarah dan Kegunaan

Apakah itu unsur Karbon? Artikel ini akan membincangkan sifat, sejarah penghasilan Karbon dan kegunaannnya dalam kehidupan seharian kita

Karbon merupakan sejenis unsur kimia dengan simbol C dan terletak dalam kumpulan 14 jadual berkala unsur. Ia sejenis unsur bukan logam tetravalensi dan wujud dalam bentuk pepejal pada keadaan normal. Ia juga wujud dalam keadaan yang tulen seperti berlian dan grafit.

Atom Karbon juga dapat bergabung dengan unsur lain membentuk molekul. Molekul karbon inilah yang menjadi asas kepada struktur hidupan seperti tumbuhan, haiwan dan juga manusia. Karbon juga mempunyai banyak alotrop seperti berlian, grafit, graphene, fullerene dan banyak lagi.

Alotrop bermaksud unsur kimia yang wujud dalam 2 atau lebih bentuk dan mempunyai sifat fizikal yang sama. Dengan erti kata lain, karbon mempunyai struktur yang berbeza beza namun mempunyai formula kimia yang sama.

Sifat Fizikal dan Sifat Kimia

Setiap unsur Kimia pasti mempunyai sifat-sifat dan ciri-ciri yang tersendiri. Sifat ini dapat dibahagikan kepada sifat fizikal dan sifat kimia.

Sifat fizikal karbon yang paling utama ialah ia wujud dalam keadaan pepejal pada keadaan normal iaitu 1 atm dan 25 ℃. Selain itu, karbon mempunyai banyak alotrop ataupun wujud dalam pelbagai bentuk seperti grafit, amorfus, berlian, dan banyak lagi. Berlian merupakan bahan paling kuat yang pernah ditemui dalam sejarah.

Dari segi kimia, karbon mempunyai takat didih dan takat lebur yang sangat tinggi iaitu melebihi 3000 °C. Ia juga tidak larut di dalam air. Ia mempunyai 15 isotop dan isotop karbon-12 merupakan isotop yang paling banyak ditemui di muka bumi.

Simbol: CNombor atom: 6Berat atom: 12.0096 – 12.0116Kumpulan: 12Takat lebur: 3550 °CTakat didih: 4827 °C Ketumpatan: 2.25 g/L (grafit)Konfigurasi elektron: 1s2 2s2 2p

Nama karbon datang daripada perkataan Latin iaitu ’carbo’ yang bermaksud arang batu. Di Jerman, Denmark dan Belanda, karbon dikenali dengan nama Kohlenstoff, Klustof dan Koolstof. Dalam lipatan sejarah, karbon pada awalnya dikesan dalam bentuk jelaga wasap dan arang. Oleh kerana sifatnya yang berwarna hitam dan mempunyai banyak kegunaan, Karbon dipercayai telah digunakan ribuan tahun dulu.

Berlian juga merupakan suatu elemen yang diperbuat dari susunan atom karbon. Oleh kerana sifatnya yang sangat keras, manusia pada mulanya mengganggap berlian adalah elemen yang kebal dan tidak dapat dihancurkan. Pada tahun 1694, dua orang ahli sains dari Florence, Itali iaitu Giuseppe Averani dan Cipriano Targioni telah menjumpai kaedah untuk meleburkan berlian dengan mengenakan suhu yang sangat tinggi. Mereka menggunakan cahaya matahari lalu difokuskan pada kanta pembesar. Proses ini menghasilkan suhu yang sangat tinggi dan berjaya meleburkan berlian.

Pada tahun 1796, ahli Kimia Inggris iaitu Smithson Tennant berjaya membuktikan bahawa berlian terbina dari unsur karbon sahaja. Apabila dibakar menggunakan oksigen, produk yang dihasilkan hanyalah karbon dioksida seterusnya membuktikan teori ini.

Kegunaan dan Aplikasi dalam Kehidupan

Karbon merupakan suatu elemen penting dalam bahan bakar yang manusia gunakan. Ia wujud dalam pertroleum dalam bentuk hidrokarbon. Sebagai contoh, petrol yang kita gunakan pada kenderaan merupakan campuran hidrokarbon yang mengandungi rantaian panjang karbon. Selain itu, gas yang digunakan di dapur rumah kita mengandungi gas metana yang mengandungi unsur karbon.

Di pusat dan stesen janakuasa misalnya, arang batu digunakan sebagai bahan bakarnya bagi menghasilkan elektrik. Arang batu ini sememangnya mempunyai kandungan karbon yang sangat tinggi. Sebab itulah ia mempunyai warna yang hitam legam.

Bermula dari mesin Coway di rumah kita, hingga rawatan air di industri. Karbon merupakan suatu bahan yang sangat versatil terutamanya dalam proses rawatan air. Ia sebenarnya telah digunakan sejak zaman dahulu lagi bagi menapis air minuman. Pada masa kini, karbon digunakan secara meluas dalam proses rawatan air. Di dalam mesin Coway di rumah kita, terdapat sejenis karbon yang dinamakan sebagai karbon aktifan (activated carbon). Karbon aktifan merupakan unsur karbon yang mempunyai liang liang pori yang banyak pada strukturnya. Liang-liang pori inilah yang akan memerangkap bendasing, bau, pigmen warna dan lain lain bahan cemar.

Di industri juga, karbon aktifan ini sangat popular dan digunakan dalam rawatan air sisa. Sebelum air sisa ini dilepaskan, ia akan menjalani proses rawatan air menggunakan karbon aktifan ini bagi merawat air tadi. Setelah rawatan selesai, barulah air sis aini dapat dilepaskan ataupun digunakan semula dalam proses tertentu.

Karbon-14 merupakan isotop karbon yang mempunyai setengah hayat yang paling lama. Isotop ini digunakan dalam bidang arkeologi bagi menentukan usia sesuatu artifak atau barang sejarah.

Kaedah ini telah ditemui oleh Sir Willard F. Libby pada tahun 1940 dan melalui penemuannya ini, telah membawa kepada hadiah Nobel dalam bidang kimia 1960. Dalam menentukan usia sesuatu bahan, saintis akan mengenalpasti jumlah karbon-14 yang terdapat pada bahan tersebut. Dari situ, pengesanan usia yang tepat dapat dilakukan. Ia sememangnya amat berguna dalam bidang arkeologi dan sejarah masa silam.

Brittanica : carbonRoyal Society of Chemistry : carbonLive Science : Carbon


Fosforus: Definisi, Sifat, Sejarah dan Kegunaan

Apakah itu unsur Fosforus? Artikel ini akan membincangkan sifat, sejarah penghasilan Fosforus dan kegunaannnya dalam kehidupan seharian kita

Fosforus adalah unsur bukan logam multivalen berada kumpulan 15 dalam jadual berkala. Fosforus boleh didapati secara semulajadi dalam bentuk alotropik yang merupakan unsur penting dalam organisma hidup. Terdapat beberapa jenis fosforus yang dikenali sebagai fosforus putih, merah dan hitam. Fosforus putih biasanya dihasilkan di industri.

Ia bercahaya dalam keadaan gelap, mudah terbakar apabila terkena udara dan sangat beracun sehingga boleh membawa maut. Jika terkena kulit boleh terbakar dan menyebabkan luka yang teruk. Fosforus merah pula terbentuk apabila fosforus putih dipanaskan sehingga suhu mencecah 250°C atau dengan mendedahkan fosforus putih kepada cahaya matahari.

Fosforus merah tidak beracun dan tidak berbahaya seperti fosforus putih meskipun ia boleh mengubahnya kembali menjadi fosforus putih dengan teknik geseran panas. Fosforus merah boleh berubah warna dari oren kepada ungu apabila berlaku perubahan pada struktur kimianya.

Fosforus hitam dihasilkan di bawah tekanan tinggi dengan bentuknya kelihatan seperti grafit serta mempunyai keupayaan untuk mengalirkan elektrik. Fosforus hitam adalah yang paling tidak reaktif dan tidak berbahaya.

Nombor atom: 15Berat atom: 30.97Kumpulan: 15Takat lebur: 44.15°CTakat didih: 280°CKetumpatan:  1.823 g cm−3

Sejarah dan cara penghasilan

Fosforus pertama kali dihasilkan oleh Hennig Brandt di Hamburg, seorang ahli kimia berbangsa Jerman pada tahun 1669 dengan menguap air kencing lalu memanaskannya sehingga menjadi merah panas. Dia kemudian menyuling wap fosforus berkenaan dengan teknik mengembun di dalam air kemudian hasilnya dikumpulkan.

Pada mulanya dia menyangka bahawa dia telah berjaya menemukan logam yang boleh ditukarkan kepada emas tapi penemuan bukan seperti yang disangkakan. Apabila dia menghadapi masalah kewangan. Henning menjual fosforus berkenaan kepada Daniel Kraft kemudian lelaki itu melakukan pameran di seluruh Eropah termasuk London sehingga seorang aristokrat yang bernama Robert Boyle tertarik untuk membelinya.

Dia akhirnya menyiasat bagaimana cara untuk menghasilkan fosforus secara sistematik. Apabila menemui rahsia tersebut, dia menubuhkan perniagaan sendiri menjual fosforus sehingga menjadi kaya raya. Walaubagaimanapun unsur fosfofus tetap menjadi tanda tanya sehinggalah satu abad lamanya sebelum dibuktikan bahawa fosforus merupakan salah satu komponen yang terdapat pada tulang.

Pencernaan diantara asid nitrik atau asid sulfurik akan menghasilkan asid fosforik kemudian fosforus disuling dengan memanaskannya dengan arang. Menurut makmal Efferson National Linear Accelerator, terdapat cara yang lebih mudah untuk menghasilkan fosforus iaitu ia boleh diektrak dari batuan fosfat (Ca3(PO4)2).

Fosforus apabila terdedah kepada oksigen akan terbakar dan menghasilkan api yang menyala. Sebagai langkah berjaga-jaga, fosforus yang berada di makmal disimpan di dalam air. Fosforus mudah bergabung dengan halogen seperti florin, klorin, bromin dan iodin.

Sebagai contoh, tindak balas diantara fosforus dan klorin menghasilkan fosforus triklorida dengan persamaan kimia berikut:

P4 + 6 Cl2 → 4 PCl3.

Selain itu, fosforus juga boleh bergabung dengan logam untuk membentuk fosfides. Hidrolisis kalsium fosfida, Ca3P2 akan menghasilkan fosfin. Fosfin mudah teroksida di udara. Fosforus oksida, P4O6 iaitu merupakan minor tautomer asid fosforus.

Kegunaan dan aplikasi harian

Asid fosforik yang pekat digunakan sebagai baja dalam bidang pertanian dan perladangan. Namun penggunaan baja yang berlebihan boleh mencemari sungai dan mengakibatkan pertumbuhan alga dengan cepat. Oleh itu, ia digunakan secara sederhana sekitar 70%.

Selain itu, fosforus juga digunakan dalam pembuatan gelas, lampu natrium, pengeluaran keluli dan aplikasi ketenteraan seperti bom dan penggera siren asap.

Trisodium fosfat, Na3PO4 digunakan sebagai agen pencuci.

Kalsium fosfat, (Ca3 (PO4) 2) pula digunakan dalam pembuatan serbuk penaik.

Sebahagian kecil sebatian fosforus bercahaya dalam keadaan gelap apabila ia bertindak balas dengan serapan radiasi. Justeru ia sering digunakan dalam pembuatan mentol lampu pendarfluor dan televisyen.

Aplikasi lain yang menggunakan fosforus adalah seperti racun perosak, ubat gigi dan detergen. Fosforus juga merupakan komponen yang penting dalam sel protoplasma, saraf tisu dan tulang.

Fosforus memainkan peranan utama dalam kehidupan kerana ia merupakan tulang belakang gula-fosfat yang membentuk DNA dan RNA yang terlibat dalam pemindahan tenaga di dalam sel. Ia merupakan salah satu bahagian ATP (adenosin trifosfat) yang banyak ditemui dalam molekul penting biologi.

Phosphorus – LentechPhosphorus – PubchemPhosphorus – Royal Society of Chemistry


10 Makanan untuk Mencegah kanser

Apakah makanan yang boleh mencegah kanser? Artikel ini akan membincangkan beberapa makanan yang boleh mencegah kanser.

Kanser merupakan sejenis penyakit yang tidak asing lagi di kalangan kita. Kanser didefinisikan sebagai pembahagian sel badan yang tidak terkawal lalu membentuk sekumpulan sel-sel yang digelar tumor. Tumor pula boleh dibahagikan kepada dua iaitu benign dan malignant.

Tumor kategori benign adalah sejenis tumor yang tidak berbahaya dan tidak akan merebak ke tisu disekelilingnya manakala malignant pula adalah sejenis tumor yang berbahaya dan berupaya untuk merebak (metastasis) ke kawasan badan yang lain. Antara perbezaan antara sel yang normal dan sel kanser adalah:

Sel normal hanya membahagi apabila terdapat signal manakala sel kanser akan membahagi secara tidak terkawal.Sel kanser akan tidak berhenti membahagi walaupun telah menerima signal.Sel normal tidak akan menggangu kawasan yang lain manakala sel kanser berupaya untuk merebak ke kawasan badan yang lain.

Untuk perawatan pula, selalunya pesakit kanser akan menerima rawatan seperti pembedahan, kemoterapi ataupun radioterapi. Persoalannya, selain perubatan apakah diet yang sesuai diamalkan untuk mencegah kemunculan sel kanser ini? Artikel ini akan membincangkan dengan lebih lanjut akan makanan yang sesuai diambil untuk mencegah kanser.

Berikut merupakan punca-punca bagi kanser.

Jangkitan pada tubuh badan seperti jangkitan H. pylori.Pengambilan alkohol yang berlebihanTabiat merokok dan juga perokok pasifPengambilan makanan tinggi kalori dan lemak yang kerap dan tinggiKurang pengambilan buah-buahan dan sayur-sayuranGaya hidup yang tidak aktif atau sedentariPunca genetikTerdedah kepada pencemaran dan bahan-bahan yang bersifat karsinogenik

10 Makanan untuk Mencegah Kanser

Berikut merupakan makanan yang boleh diambil untuk pencegahan kanser.

Tahukah anda kacang soya selain dijadikan minuman dan produk makanan lain, ianya mempunyai kebaikannya yang tersendiri iaitu dapat mencegah pembentukkan sel kanser. Satu kajian telah dijalankan Jepun untuk mengkaji hubungan di antara produk berasaskan kacang soya dan risiko untuk mendapat kanser payudara. Kajian ini mendapati pengambilan makanan berasaskan kacang soya (tofu) dapat menurunkan risiko untuk mendapatkan kanser payudara di kalangan wanita yang belum mengalami menopaus.

Teh hijau merupakan sejenis minuman yang popular di kalangan masyarakat Jepun. Teh hijau mengandungi sumber fenol dan antioksida yang tinggi. Proses penyediaannya menjadikan teh hijau catechins yang bertindak untuk pencegahan kanser .

Artikel Berkaitan: 10 Khasiat Teh Hijau

Selain daripada teh hijau, kopi merupakan antara minuman yang bagus di dalam pencegahan kanser. Satu kajian telah dijalankan untuk mengkaji hubungan di antara pengambilan kopi dan risiko untuk mendapat kanser kolorektal. Kajian ini mendapati bahawa pengambilan kopi pada dos yang tertentu dapat mengurangkan risiko untuk mendapat kanser kolorektal.

Bawang putih bukanlah sejenis makanan yang asing lagi bagi masyarakat. Seringkali ianya digunakan di dalam masakan sebagai penambah rasa dan kelazatan makanan. Bawang putih juga berpotensi untuk mencegah kanser kerana kandungan organosulfur di dalamnya. Ianya dikatakan dapat mencegah kanser perut, kolorektal dan payudara.

Artikel Berkaitan: 10 Khasiat Bawang Putih

Tomato dikatakan dapat mencegah kanser kerana kandungan likopena yang terdapat di dalamnya. Likopena merupakan sejenis komponen yang bersifat antioksida yang bersifat anti kanser terutamnya kanser prostat.

Artikel Berkaitan: 10 Khasiat Tomato

6. Kulit kayu manis

Kulit kayu manis merupakan antara herba yang sering digunakan di dalam masakan. Tahukah anda bahawa kulit kayu manis juga berpotensi untuk mencegah penyakit kanser. Hal ini kerana komponen yang terdapat di dalamnya boleh menyebabkan apoptosis (kematian sel) terhadap sel kanser.

Artikel Berkaitan: 10 Khasiat Kulit Kayu Manis

Satu analisa telah dijalankan untuk mengkaji kesan pengambilan lobak merah dan kanser gastrik. Kajian ini mendapati bahawa pengambilan lobak merah dapat mengurangkan risiko untuk mendapat kanser gastrik.

Buah-buahan mempunyai pelbagai khasiat terhadap kesihatan. Kita digalakkan untuk mengambil sebanyak 2 hidangan buah-buahan setiap hari untuk melengkapkan keperluan serat, vitamin dan mineral harian. Ianya juga mengandungi kandungan antioksida yang tinggi dan dapat mencegah pelbagai jenis kanser.

Selain buah-buahan, sayur-sayuran hijau juga antara makanan terbaik yang boleh diambil untuk mencegah kanser. Kira perlu mengambil sekurang-kurangnya 3 hidangan sayur setiap hari. Pengambilan serat yang mencukupi dapat mencegah kanser yang berkaitan dengan sistem pencernaan.

10. Makanan rendah kalori dan lemak

Bagi pencegahan kanser, kita digalakkan untuk mengambil makanan yang lemak dan mengawal pengambilan kalori. Bagaimana ini boleh dilakukan? Mudah sahaja, dengan mengikuti pinggan sihat suku-suku separuh kita dapat mengawal pengambilan makanan harian.

Tips Pemakanan yang lain

What is cancer? National Cancer Institute. (n.d.). Retrieved September 18, 2021Park, S., Bae, J., Nam, B. H., & Yoo, K. Y. (2008). Aetiology of cancer in Asia. Asian Pac J Cancer Prev, 9(3), 371-380.Hirose, K., Imaeda, N., Tokudome, Y., Goto, C., Wakai, K., Matsuo, K., … & Tajima, K. (2005). Soybean products and reduction of breast cancer risk: a case–control study in Japan. British journal of cancer, 93(1), 15-22.Mahan, L. K., & Raymond, J. L. (2016). Krause’s food & the nutrition care process-e-book. Elsevier Health Sciences. Schmit, S. L., Rennert, H. S., Rennert, G., & Gruber, S. B. (2016). Coffee consumption and the risk of colorectal cancer. Cancer Epidemiology and Prevention Biomarkers, 25(4), 634-639.Omar, S. H., & Al-Wabel, N. A. (2010). Organosulfur compounds and possible mechanism of garlic in cancer. Saudi Pharmaceutical Journal, 18(1), 51-58.Edward Giovannucci, Eric B. Rimm, Yan Liu, Meir J. Stampfer, Walter C. Willett, A Prospective Study of Tomato Products, Lycopene, and Prostate Cancer Risk, JNCI: Journal of the National Cancer Institute, Volume 94, Issue 5, 6 March 2002, Pages 391–398Sadeghi, S., Davoodvandi, A., Pourhanifeh, M. H., Sharifi, N., ArefNezhad, R., Sahebnasagh, R., … & Mirzaei, H. (2019). Anti-cancer effects of cinnamon: Insights into its apoptosis effects. European journal of medicinal chemistry, 178, 131-140.Fallahzadeh, H., Jalali, A., Momayyezi, M., & Bazm, S. (2015). Effect of Carrot Intake in the Prevention of Gastric Cancer: A Meta-Analysis. Journal of gastric cancer, 15(4), 256–261.


10 Makanan yang Sesuai untuk Kanak-kanak Sembelit

Apakah makanan yang sesuai untuk kanak-kanak yang mengalami masalah sembelit? Artikel ini akan membincangkan makanan yang sesuai bagi mereka

Kejadian sembelit di kalangan kanak-kanak bukanlah suatu perkara yang asing lagi. Seringkali kita mendengar golongan ibu bapa mengadu bahawa anak-anak mengalami masalah ini. Apakah yang dimaksudkan dengan sembelit? Sembelit adalah salah satu masalah yang berkaitan dengan sistem pencernaan di mana pengalaminya mengalami masalah kesukaran untuk membuang air besar.

Sembelit didefinisikan sebagai apabila seseorang itu mengalami pergerakkan usus yang kurang dari tiga kali seminggu (1). Antara simptom-simptom yang akan dialami oleh kanak-kanak yang mengalami masalah sembelit adalah kekurangan membuang air besar, sakit semasa cuba mengeluarkan najis, mengeluarkan najis yang mungkin bercampur darah dan mengalami masalah kencing (2).

Punca Sembelit dalam Kanak-kanak

Berikut merupakan antara punca-punca sembelit di kalangan kanak-kanak (1).

Pengambilan serat yang kurangAlergik terhadap protein susu lembuTekanan psikologiMempunyai masalah berkaitan sistem pencernaanPengambilan ubat-ubatan seperti opiodMasalah metabolisma atau endokrinMempunyai masalah gangguan makan

10 Makanan untuk merawat sembelit dalam Kanak-kanak

Berikut merupakan senarai makanan yang sesuai diambil oleh kanak-kanak yang mengalami masalah sembelit.

Pengambilan air yang mencukupi di kalangan kanak-kanak adalah penting kerana mereka sering bergerak aktif dan banyak kehilangan cecair daripada badan. Kekurangan air juga dapat menyebabkan masalah sembelit.  Kanak-kanak haruslah mengambil sekurang-kurangan 4 ke 6 gelas air sehari untuk memenuhi keperluan harian.

Yogurt merupakan sejenis makanan yang terhasil daripada proses fermentasi bakteria di dalam susu. Ianya mengandungi bakteria baik yang dapat meningkatkan kesihatan usus. Satu kajian mendapati bahawa pemberian yogurt dapat memperbaiki simptom-simptom sembelit di kalangan kanak-kanak berusia 5 ke 15 tahun (3).

Artikel Berkaitan: 10 Khasiat yogurt pada Kesihatan

Minuman berkultur merupakan antara pilihan yang boleh diambil untuk merawat masalah berkaitan sistem penghadaman. Kajian mendapati bahawa pemberian minuman susu berkultur dapat merawat masalah sembelit (4). Hal ini kerana minuman berkultur mengandungi kandungan bakteria baik yang dapat membantu sistem pencernaan.

4. Buah kiwi hijau

Buah kiwi juga merupakan antara pilihan makanan yang boleh diambil untuk mengatasi masalah sembelit. Hal ini kerana buah ini mengandungi kandungan serat yang agak tinggi. Ianya juga mengandungi enzim actinidine iaitu sejenis enzim yang meransang pergerakkan usus (5). Pengambilan buah ini dapat meningkatkan isipadu najis dan memudahkan pembuangan najis.

Apakah itu buah prune? Buah prune adalah buah plum yang telah dikeringkan dan ianya dikatakan berkesan untuk merawat masalah sembelit. Ianya mengandungi kandungan serat, fruktos dan sorbitol yang tinggi. Selain itu, ianya mempunyai beberapa komponen yang bersifat laksatif di mana ianya dapat meransang proses pembuangan air besar (5).

Ubi keledek merupakan sayur-sayuran berkanji yang mempunyai kandungan serat yang tinggi. Satu kajian telah dijalankan untuk mengkaji kesan pemberian ubi keledek, mandian kaki dan tekanan akupuntur terhadap pesakit koronari (6). Kajian mendapati pemberian ketiga-tiga rawatan ini efektif di dalam mengawal simptom sembelit di kalangan pesakit.

Artikel Berkaitan: 10 Khasiat Ubi Keledek

7. Buah pear (7)

Buah pear juga merupakan antara pilihan buah yang boleh diambil untuk mengatasi masalah sembelit. Hal ini kerana buah ini mengandungi kandungan serat yang tinggi dan juga kandungan fruktos dan sorbitol yang tinggi. Sorbitol berfungsi untuk menarik air ke kawasan usus besar lalu bertindak seperti laksatif.

8. Buah epal (7)

Buah epal juga merupakan antara buah-buahan yang mengandungi kandungan serat yang tinggi. Epal mengandungi serat yang tidak larut dan serat larut yang digelar pektin. Pektin merupakan sejenis serat yang menggalakan pergerakkan najis di dalam usus.

Selain buah-buahan, sayur-sayuran terutamanya sayur-sayuran hijau juga penting di dalam pencegahan sembelit. Hal ini kerana ianya mengandungi kandungan serat yang tinggi. Umum mengetahui bahawa kanak-kanak merupakan golongan yang kurang gemar dengan sayur-sayuran. Oleh itu, ibu bapa haruslah menjadi kreatif di dalam menyediakan sayur-sayuran kepada anak-anak.

10. Makanan bijjirin penuh

Makanan bijirin penuh merupakan sejenis kategori makanan yang terkenal dengan kandungan seratnya yang tinggi. Antara makanan yang dikategorikan sebagai makanan bijirin penuh adalah roti gandum penuh, oat, beras perang, biskut gandum penuh dan lain-lain.

Konklusinya, masalah sembelit di kalangan kanak-kanak boleh disebabkan oleh pelbagai faktor dan punca. Langkah pertama yang perlu dilakukan sekiranya anak anda mengalami masalah sembelit adalah berjumpa dengan doktor dengan segera untuk mendapatkan rawatan yang sepatutnya. Pengambilan makanan-makanan seperti yang dinyatakan di atas boleh dilakukan selepas anak anda mendapatkan rawatan yang sebetulnya dengan pegawai perubatan untuk mengelakkan sebarang komplikasi yang lebih buruk.

Rajindrajith, S., & Devanarayana, N. M. (2011). Constipation in children: novel insight into epidemiology, pathophysiology and management. Journal of neurogastroenterology and motility, 17(1), 35.Afzal, N.A., Tighe, M.P. & Thomson, M.A. Constipation in children. Ital J Pediatr 37, 28 (2011). Guerra, P. V., Lima, L. N., Souza, T. C., Mazochi, V., Penna, F. J., Silva, A. M., … & Guimarães, E. V. (2011). Pediatric functional constipation treatment with Bifidobacterium-containing yogurt: a crossover, double-blind, controlled trial. World journal of gastroenterology: WJG, 17(34), 3916.Moreira, T. R., Leonhardt, D., & Conde, S. R. (2017). INFLUENCE OF DRINKING A PROBIOTIC FERMENTED MILK BEVERAGE CONTAINING BIFIDOBACTERIUM ANIMALIS ON THE SYMPTOMS OF CONSTIPATION. Arquivos de gastroenterologia, 54(3), 206–210. Bae, S. H. (2014). Diets for constipation. Pediatric gastroenterology, hepatology & nutrition, 17(4), 203-208.Ren, K., Qiu, J., Wang, X., Niu, F., & Jiang, T. (2012). The effect of a sweet potato, footbath, and acupressure intervention in preventing constipation in hospitalized patients with acute coronary syndromes. Gastroenterology Nursing, 35(4), 271-277.Gibas-Dorna, M., & Piątek, J. (2014). Functional constipation in children–evaluation and management. Przeglad gastroenterologiczny, 9(4), 194.


Proton: Definisi dan Sejarah

Apakah itu proton? Artikel ini akan membincangkan definisi proton, sejarah penemuan dan cas di dalam proton tersebut.

Sejarah Perkembangan Model Atom

Seperti yang diketahui, jirim terdiri daripada zarah-zarah yang sangat kecil yang dikenali sebagai atom. Apakah yang ada dalam sesebuah atom? Atom terdiri daripada tiga komponen atau tiga bahagian iaitu proton, elektron dan neutron. Terdapat beberapa model atom yang diperkenalkan oleh para saintis mengikut zaman mereka

Model atom mula diperkenalkan oleh beberapa ahli fizik. Model atom yang pertama mula diperkenalkan oleh John Dalton. Model atom yang diperkenalkan oleh John Dalton mengatakan atom ialah zarah yang paling kecil yang tidak boleh dibahagi lagi. Dia juga mengatakan, atom yang mempunyai unsur berbeza boleh bercampur secara fizikal atau kimia. Dia mencadangkan model atom dalam sfera padat seperti guli-guli yang tersusun rapat.

2. John Josep Thomson

Selepas beberapa tahun kemudian, pada tahun 1897 ahli fizik John Joseph Thomsan telah memperkenalkan model atomnya yang diberi nama “Plum Pudding Model”. Model yang diperkenalkan oleh J.J Thomson ini adalah sejurus daripada ujikajinya berkaitan sinar katod. Dia juga adalah ahli fizik pertama yang menemukan elektron dalam sesebuah atom. Selain elektron, model ini juga terdiri daripada cas positif manakala elektron, cas negatif. Cas positif dan cas negatif bertaburan dalam sfera dan dalam lingkungan yang sama. Dia menyimpulkan bahawa elektron adalah bahagian daripada atom.

Beberapa tahun selepas penemuan elektron oleh John Joseph Thomson, iaitu pada tahun 1911 ilmuwan Inggeris juga ahli fizik iaitu Ernest Rutherford telah memperkenalkan “Model Atom Rutherford”. Model ini menjelaskan bahawa semua atom terdiri daripada satu nukleus. Di dalam nukleus ini terdapat zarah yang dipanggil proton. Elektron pula bergerak mengelilingi nukleus. Tambahan lagi, Rutherford adalah ahli fizik pertama yang menemui proton. Dia adalah salah seorang anak murid kepada J.J Thomson. Model atom Rutherford ini dirumuskan pada tahun 1911, selepas menjalani ujikaji berkaitan sinar alfa pada satu kepingan emas. Model atom Rutherford menyimpulkan, kesemua cas positif berada di tengah-tengah pusat yang dipanggil nukleus. Saiz nukleus ini sangat kecil dibandingkan dengan saiz atom.

Pada tahun 1909, satu eksperimen di bawah penyeliaan Rutherford telah dijalankan. Dua orang anak muridnya iaitu Geiger dan Marsden menjalankan eksperimen menggunakan kerajang emas dan seterusnya mendapat petunjuk yang baru mengenai struktur atom. Melalui eksperimen ini, didapati terdapat satu teras yang sangat kecil, tumpat dan padat yang dikenali sebagai nukleus.

Seterusnya, pada tahun 1932, James Chadwick ahli fizik Inggeris adalah ilmuwan yang bertanggungjawab menemukan neutron. Ini bermaksud, di dalam nukleus terdapat dua zarah subatom iaitu proton dan juga neutron dan tidak hanya mengandungi proton seperti yang dinyatakan sebelum ini oleh Rutheford. Neutron banyak berperanan dalam pelbagai tindak balas neutron khususnya dalam menghasilkan keradioaktifan. Pembelahan nuklear seperti yang berlaku dalam unsur Uranium-235 adalah disebabkan penyerapan neutron oleh unsur tersebut.

Akhirnya, model atom oleh Neils Bohr mula diperkenalkan pada tahun 1913. Model ini adalah model penambahbaikan daripada model-model sebelum ini. Model ini menggambarkan sebuah atom sebagai nukleus yang dikelilingi oleh elektron dalam orbitnya yang berbentuk bulatan.

Atom mengandungi tiga komponen yang dikenali subatom iaitu proton, elektron dan neutron. Nukleus mengandungi proton dan neutron. Elektron pula akan berada di orbit luar mengelilingi nukleus. Jenis cas proton adalah positif (1.6 x 10-19 C) jisimnya pula (1.7  x 10-27 kg). Elektron mempunyai cas negatif (-1.6 x 10-19 C) dan mempunyai jisim yang sangat ringan (9.1 x 10-31 kg). Subatom yang terakhir adalah neutron yang neutral dan tidak mempunyai cas manakala jisimnya adalah lebih kurang sama dengan proton.

Proton dalam Cas Elektrik

Proton adalah cas positif yang berada dalam nukleus bersam dengan neutron yang tidak mempunyai cas ataupun neutral cas. Cas satu elektron ialah (-1.6 x 10-19 C) dan cas satu proton (1.6 x 10-19 C).

Cas elektrik berasal dan dibawa oleh zarah subatom. Cas akan menjadi positif apabila bilangan cas positif adalah lebih daripada cas negatif. Manakala akan menjadi negatif apabila bilangan cas negatif adalah lebih daripada bilangan cas positif. Proton diwakilkan oleh cas +e dan elektron –e. arus elektrik akan terhasil daripada pengaliran cas elektron dalam suatu konduktor. Cas elektrik yang dibawa oleh cas positif atau cas negatif ini akan menghasilkan medan elektrik.

Proton dalam Simbol Nuklid

Nuklid ialah sejenis atom yang nukleusnya mengandungi sebilangan nombor proton dan bilangan neutron yang tertentu. Simbol nuklid adalah seperti di bawah:

Penemuan subatom elektron, proton dan neutron oleh ilmuwan terdahulu membawa banyak kegunaan dalam bidang fizik dan kimia khususnya. Penemuan elektron banyak membantu dalam ujikaji tentang arus elektrik begitu juga subatom proton.

Neutron digunakan dalam bidang keradioaktifan khususnya semasa proses pembelahan nukleus. Penemuan dan kajian daripada ahli ilmuwan yang terdahulu perlulah terus dihargai dengan mempelajari segala ilmu yang telah diterokai.

Buku Teks Fizik KBSM Tingkatan 5Buku Teks Fizik KSSM Tingkatan 5